Россиянинг энг сердаромад миллиардерлари эълон қилинди. Усмонов нечанчи ўринда? | Qalampir.uz\nОлам\t22 Сентябрь 16:48 32336\nАсли келиб чиқиши ўзбек бўлган россиялик миллиардер Алишер Усмонов 1,43 миллиард доллар даромади билан “Forbes”нинг 2020 йилда энг кўп даромад топган россиялик миллиардерлар рейтингида учинчи ўринни эгаллади.\nҚайд этилишича, 2020 йилда энг кўп даромад топган россиялик миллиардерлар рўйхатида биринчи ўринни Алексей Мордашов эгаллаган. Унинг дивидендлар ва Теле2 операторининг акцияларини сотиш орқали тушган даромади 1,7 миллиард долларга тенг.\nРейтингда иккинчи ўрин Владимир Лисинга насиб қилди. Дивидендлар ва НЛМК акцияларини сотиш орқали топган даромади унга тўртинчи ўриндан иккинчи ўринга чиқиш имконини берди. Маълум бўлишича, Лисиннинг даромади тахминан 1,48 миллиард долларга тенг.\nКучли учликка кирган миллардер Алишер Усмонов ўтган йили USM Holdings`нинг 49 фоизига эгалик қилган. У катта дивидендни “ Металлоинвест” АЖдан олган. 2019 йил охирида компания акциядорларига атиги 78,5 миллиард рубль тўлаган бўлса, 2020 йилга келиб оралиқ дивидендлар 140 миллиард рублни ташкил этган.\nКучли бешликни “Лукойл” компанияси раҳбари Вагит Алекперов (1,14 миллиард доллар) ҳамда сенатор Сулаймон Керимов (922 миллион доллар) якунлади. Шу билан бирга, рейтингда 645 миллион доллар даромад билан “Челси” футбол клуби эгаси Роман Абрамович ҳам ўрин олган.\nМаълумот ўрнида, Алишер Усмонов 2000 йилдан 2014 йилгача “Газпром” давлат конгломератининг шўъба корхонаси – “Gazprom Investholding”ни бошқарган. Бундан ташқари, миллиардер 2006 йилда ўзининг санъат, фан ва спорт хайрия ташкилотига асос солган.\nШунингдек, “Forbes” рейтингидан жой олган Алишер Усмонов Facebookʼнинг биринчи инвесторларидан бири ҳисобланади.\n20 Октябрь 08:58 30270\n20 Октябрь 21:18 22354\n21 Октябрь 19:06 21179


Тайёрлов гуруҳлари. “Насаф” финал босқичини ғалаба билан бошлади - "Насаф" ФК расмий веб-сайти\n07 Dec 2017 Янгиликлар, Академия\nТайёрлов гуруҳлари. “Насаф” финал босқичини ғалаба билан бошлади\nБугун 1999-2000 йилларда туғилган Олий ва биринчи лига тайёрлов гуруҳлари ўртасидаги Республика биринчилигининг финал босқичи Қаршида старт олди.\nФинал босқичи учрашувлари “Насаф” футбол мактаби майдонларида бўлиб ўтмоқда.\nНурали Султонов мураббий бўлган “Насаф” клуби тайёрлов гуруҳи жамоаси бугун фарғоналик тенгдошлари билан баҳс юритишди.\nУчрашув қизиқарли ва муросасиз курашларга бой тарзда ўтди. Учрашувнинг биринчи бўлимида майдонда яққол устунликка эга бўлган ёш футболчиларимиз, рақиблари дарвозасига учта гол киритишди. Ушбу голларга Шоҳмалик Комилов, Элбек Отақулов ва Мирзабек Жониқуловлар муаллифлик қилишди. Меҳмонлар биринчи бўлимнинг сўнгги дақиқаларида ҳисобни қисқартиришга эришдилар. Голни Хамидулла Абдухамидов киритди. Шундай қилиб, биринчи бўлим 3:1 ҳисобида якунига етди.\nИккинчи бўлимни ҳам жамоамиз ташаббус билан бошлади ва 56-дақиқада ҳисобни 4:1га ўзгартиришди. Бу голни Фарруҳ Абсаломов киритди.\nБу ҳисобдан кейин мураббийларимиз кўплаб ўзгаришларни амалга оширишди. Афсуски, иккинчи бўлимда майдонга тушган ёш футболчиларимиз ўйинни сусайтириб юборишди. Оқибатда ўз дарвозаларидан яна иккита тўп олиб чиқишга мажбур бўлишди. “Нефтчи”нинг 19-рақамдаги ўйинчиси Нодир Тўланов икки марта дарвозамизни ишғол қилди.\nЖамомиз иккинчи бўлимда кўплаб голли вазиятлар яратган бўлсада, бу имкониятлардан фойдалана олмади.\nШундай қилиб, дастлабки учрашувда “Насаф” ғалаба қозонди ва ўз ҳисобига уч очкони ёздириб қўйди.\nМусобақа тақвими бўйича жамоамиз эртага “Бунёдкор” жамоаси билан баҳс юритиши керак эди. Аммо бу жамоа мусобақага ташриф буюрмади. Натижада мусобақа ташкилотчилари “Бунёдкор”ни финал босқичидан четлатди. Шу муносабат билан “Насаф” гуруҳдаги сўнгги учрашувни 10 декабр куни “Бухоро”га қарши ўтказади.\nТайёрлов гуруҳлари -1999-2000. “А” гуруҳи, 1-тур\n“Насаф” (Қарши) – “Нефтчи” (Фарғона) 4:3 (3:1)\n07.11.2017. “Насаф” ФМ, 1-майдон. 10:00да\nҲакамлар: Игорь Гормашов (Тошкент), Шерзод Комаров (Самарқанд), Сардор Ҳакимов (Самарқанд), Фирдавс Норсафаров (Қарши)\nГоллар: Шоҳмалик Комилов, 5’-1:0, Элбек Отақулов, 24’-2:0, Мирзабек Жониқулов, 31’-3:0, Фарруҳ Абсаломов, 56’-4:1 - Хамидулла Абдухамидов, 43’-3:1, Нодир Тўланов, 69’-4:2, 83’-4:3\n“Насаф”: 1.Умиджон Эргашев (с) (21.Амир Лутфуллаев 66), 6.Шоҳмалик Комилов, 7.Дилшод Саитов (15.Сардор Абдухалилов 63), 10.Худоёрхон Сагдуллаев (14.Алпомиш Миров 58), 16.Саддам Тўхтаев (18.Абдулла Мияссаров 46), 22.Элбек Отақулов, 27.Мирзабек Жониқулов (8.Жамшид Абдуллаев 54), 31.Акмал Мозговой, 33.Фарруҳ Абсаломов, 42.Жасур Жумаев (5.Нурбек Ботиров 46), 45.Муҳриддин Зоиров (38.Орифжон Муродов 46).\n“Нефтчи”: 30.Машҳур Мухаммаджонов, 3.Раҳимбек Маматкаримов, 5.Ботир Мамасодиқов (с) (22.Муҳаммадқодир Умаржонов 54), 6.Шахбоз Ғаниев (43.Жоҳжаҳон Рўзматов 77), 19.Нодир Тўланов, 20.Асилбек Ғойибжонов, 25.Афзал Абдуғаниев, 26.Шахзод Усмонов, 47.Хамидулла Абдухамидов, 52.Асадбек Маъмуров, 99.Аброр Иномов (30.Улуғбек Ахролов 46).\nОгоҳлантириш: С.Тўхтаев (33) – Ш. Усмонов (84), Р. Маматкаримов (90+2).


Марғилоннинг 2000 йиллигига: тарих саҳифалари - Фарғона.Ру ахборот агентлиги\n00:04 msk, 23 Сентябрь 2020\nЯнаги йилга Фарғона водийсида жойлашган Марғилон шаҳрига икки минг йил тўлади.\nМарғилон Фарғона водийсининг кўҳна шаҳарларидан биридир. Унинг тарихида ҳали «оқ доғлар» кўп бўлиб, уларни кетказиш учун археологлар ва тарихчилар тадқиқот ишларини узлуксиз давом эттиришлари керак бўлади. Аммо Марғилоннинг юбилейи муносабати билан яхши маълум бўлган тарихий воқеаларни эслатиш жоиздир.\nШаҳарнинг номланиши ҳақида. Бунда кўпинча турли-туман ва ҳатто ғаройиб талқинларни эшитишга тўғри келади.\nАслида бу масала 1950 йилдаёқ Ўрта Осиё этнографи А. К. Писарчик томонидан ҳал қилинган эди. У Марказий Осиёда «марг» сўзини ўз ичига олган ўн олти топоним (жой номи) борлигини ҳамда бу сўзнинг ҳамма жойда бир хил маънони – «кўкат билан қопланган текислик», бошқача айтганда «катта яйлов» маъносини англатишини таъкидлайди.\nМарғилон тўғрисида ҳам ҳозирча бундан бошқа илмий жиҳатдан ишончлироқ талқин йўқ.\nМаълумки, Фарғона водийси топонимикасида икки қатлам мавжуд: форсий тиллардан келиб чиқувчи сўзлар, масалан, Шоҳимардон, Чуст ва бошқалар ҳамда туркий тиллардан келиб чиққан сўзлар Олтиариқ, Чуқуркўча, Қизилжар ва бошқалар.\nОлимлар замонавий ўзбеклар ва тожикларнинг аждодлари бўлган қадим фарғоналиклар ўзларининг қадимги Фарғона тилида сўзлашганларини, бу тил XI-X асрларда форс ва турк тиллари томонидан сиқиб чиқарилганлигини таъкидлайдилар.\nУ ўзига яқин бўлган Сўғд тилидан ҳам нимаси биландир фарқ қилган ва буни, масалан, саккизинчи асрда Марказий Осиёга келган хитойлик сайёҳлар Хой Чао и Сюан Цзань эслатиб ўтадилар.\nТилларнинг тарқалиш суръати ва ўзгаришини Фарғона водийси топонимикаси ҳам ўзида акс эттиради.\nБу ерда эслатиб ўтиш жоизки, Фарғона шаҳар сифатида 1924 йилдан бери мавжуд. Фарғона сўзи эса водийни англатувчи сўз сифатида шарқий-эрон тиллари гуруҳига мансуб сўз бўлиб, кўпчилик олимларнинг фикрича, «тоғлар оралиғидаги жой» маъносини билдиради.\nМуаллиф ҳақида: Александр Иванович Куприн – санъатшунос, маданиятшунос. Фарғонада яшайди. Фарғона санъат билим юртида ўқитувчилик қилади. А. И. Куприннинг «Фарғона Альманахи»даги саҳифасини бу ерда кўришингиз мумкин.


Ўзбекистонда янги таҳрирдаги Ер кодекси лойиҳаси эълон қилинди\n11:52 / 13.05.2019 16164\nНорматив-ҳуқуқий ҳужжатлар лойиҳалари муҳокамаси порталида янги таҳрирдаги Ўзбекистон Республикасининг Ер кодекси қонун лойиҳаси жойлаштирилди.\nердан фойдаланиш шаклларининг хилма-хиллиги, ер муносабатлари иштирокчиларининг тенг ҳуқуқлилигини таъминлаш ҳамда уларнинг қонуний ҳуқуқ ва манфаатларини ҳимоя этиш;\nер участкаларга бўлган ҳуқуқларни ва ер участкалари юзасидан битимларни давлат рўйхатидан ўтказишнинг мажбурийлиги;\nер участкаларини ажратиб беришда шаффофликни таъминлаш, уларни қайтариб олиб қўйиш, ердан фойдаланиш мақсадини ўзгартириш, ер участкаларига бўлган ҳуқуқларни чеклаш тўғрисидаги қарорларнинг ошкоралигини ва жамоатчиликнинг фикрини ҳисобга олган ҳолда қабул қилиш;\n1) қишлоқ хўжалигига мўлжалланган ерлар - қишлоқ хўжалиги эҳтиёжлари учун берилган ёки ана шу мақсадга мўлжалланган ерлар. Қишлоқ хўжалигига мўлжалланган ерлар суғориладиган ва суғорилмайдиган (лалмикор) ерлардан иборат бўлиб, булар ҳайдаладиган экин ерлар, кўп йиллик мевали дарахтзорлар, бўз ерлар, яйлов ерлар ва мелиоратив қурилиш ҳолатидаги ерларга бўлинади;\n2) аҳоли пунктларининг ерлари – шаҳарлар,шаҳарчалар, қишлоқ аҳоли пунктларининг, шунингдек боғдорчилик-узумчилик ширкатлари чегараси доирасидаги ерлар;\n3) саноат, транспорт, телекоммуникация, мудофаа ва бошқа мақсадларга мўлжалланган ерлар - кўрсатилган мақсадларда фойдаланиш учун юридик шахсларга берилган ерлар;\n4) табиатни муҳофаза қилиш, соғломлаштириш ва оммавий дам олиш мақсадларига мўлжалланган ҳамда тарихий-маданий аҳамиятга молик ерлар - муҳофаза этиладиган табиий ҳудудлар эгаллаган, устувор экологик, илмий, маданий, эстетик, оммавий дам олиш ва санитария-соғломлаштириш аҳамиятига молик ҳамда моддий-маданий мерос объектлари жойлашган ерлар;\n5) ўрмон фонди ерлари - ўрмон билан қопланган ва ўрмон хўжалиги эҳтиёжлари учун берилган ўрмон билан қопланмаган ерлар;\n6) сув фонди ерлари - сув объектлари, сув хўжалиги иншоотлари эгаллаган ерлар ва сув объектларининг қирғоқлари бўйлаб ажратилган минтақадаги ерлар;\n7) давлат захира фонди ерлари–мазкур-модданинг- 1-6 бандларида кўрсатилган ер фонди тоифаларига киритилмаган, истиқболда фойдаланиш имконияти бор бўлган ер турларидан иборат ерлар.\nЕр фонди тоифалари кичик тоифаларга бўлиниши мумкин.\nЕрларни ер фондининг бир тоифасидан бошқасига ўтказиш ерлардан асосий фойдаланиш мақсади ўзгарган ҳолларда ер участкаларини ажратиб бериш ҳуқуқига эга бўлган органлар томонидан амалга оширилади. Қишлоқ хўжалиги ва ўрмон хўжалигига мўлжалланган ерларни давлат захира фондига ўтказиш алоҳида ҳолларда рухсат берилади.\nЕр фондининг тоифаси ва ер турлари ер участкаларини юридик ва жисмоний шахсларга бериш тўғрисидаги қарорларда, давлат ер кадастри ҳужжатларида, ер участкаларига бўлган ҳуқуқларни тасдиқловчи гувоҳномаларда, шартномаларда ва бошқа ҳужжатларда кўрсатилади. Мазкур қарорларда ва ҳужжатларда кўрсатилмаган тақдирда улар ҳақиқий эмас деб топилади.\nЕрларни бир тоифадан бошқасига ўтказишнинг белгиланган тартибини бузиш ғайриқонуний деб ҳисобланиб, унинг асосида вужудга келган ер участкасига бўлган ҳуқуқни ҳақиқий эмас деб топишга ва уни давлат рўйхатидан ўтказишни рад этишга асос бўлади.\nЕр фонди тоифаларга бўлинишидан қатъий назар ерлар қуйидаги турларга бўлинади:\nҳайдаладиган экин ерлар – мунтазам равишда ишлов берилиб, қишлоқ хўжалик экинларини экиш учун фойдаланадиган ерлар, шунингдек ёпиқ ҳолатдаги иссиқхоналар ва оранжереялар майдонларидаги ерлар; ҳайдаладиган экин ерлар суғориладиган ва лалми экин ерларга бўлинади.\nкўп йиллик мевали дарахтзорлар билан банд бўлган ерлар – ҳосил (маҳсулот) олиш учун барпо этилган боғлар, токзорлар, тутзорлар, мевали дарахтлар кўчатзорлари билан банд бўлган ерлар;\nбўз ерлар – мунтазам экин экилиб келинган, икки йил ва ундан ортиқ даврда ҳайдалмаган ва фойдаланилмай қолиб кетган, аммо фойдаланишга яроқли ерлар;\nяйловлар – чорва молларини ўтлатиш (боқиш), пичан ўриш учун яроқли бўлган табиий ва сунъий ҳолатда ўсувчи кўп йиллик ўтлар ва буталар билан қопланган ерлар;\nмелиоратив қурилиш ҳолатидаги ерлар – мелиоратив қурилиш ишлари амалга оширилаётган ёки оширилиши мўлжалланган қишлоқ хўжалигига мўлжалланган ерлар;\nтоморқа ерлар – қишлоқ хўжалиги маҳсулотларини эркин савдо ва оила эҳтиёжлари учун етиштириш мақсадида оила аъзоларидан бирига мерос қилиб қолдириладиган умрбод эгалик қилишга қонун ҳужжатларида белгиланган тартибда ва ўлчамларда ажратилган якка тартибдаги уй-жой қурилиши ва уй-жойни ободонлаштириш ҳамда шахсий ёрдамчи хўжалигини кенгайтириш учун даладан берилган томорқа ерлар;\nўрмонзорлар - экологик, эстетик ва бошқа мақсадларда фойдаланиш учун барпо этилган дарахтзорлар, шунингдек буталар билан банд бўлган ерлар;\nсув ости ерлари – кўллар, сув омборлари, сув ҳавзалари, дарёлар, сойлар, каналлар, коллектор ва зовурлар остидаги ерлар;\nйўл ости ерлари – автомобил ва темир йўллар, дала йўллари, сўқмоқлар, шунингдек чорва молларини ҳайдаб ўтиш йўллари;\nижтимоий ҳовли, кўча ва майдонлар ости ерлари – кўчалар, шохкўчалар, майдонлар, тор кўчалар, сув бўйидаги кўчалар остидаги ерлар;\nқурилиш ости ерлари – бино ва иншоотлар билан банд бўлган ерлар;\nқишлоқ хўжалигида фойдаланилмайдиган бошқа ерлар – хўжалик ва бошқа мақсадларда фойдаланилмаётган ерлар;\nЕрларни бир турдан бошқасига ўтказиш ер участкасини бериш ваколатига эга бўлган давлат ҳокимияти органларининг қарорига биноан қуйидаги ҳолларда:\nерларни қайтариб олиб, бошқа мақсадларга ажратиб беришда;\nердан фойдаланиш мақсадлари ўзгарганда,\nфойдаланилаётган ер участкасида қурилишга рухсат этилганида;\nерларни ўзлаштириш бўйича тадбирлар амалга оширилганда;\nантропоген, техноген ва табиий ҳолатлар натижасида ерларнинг сифати ва бошқа хусусиятлари ўзгарганида амалга оширилади.\nЕрларни бир турдан бошқасига ўтказишнинг белгиланган тартибини бузиш ғайриқонуний ҳисобланиб, унинг асосида вужудга келган ер участкасига бўлган ҳуқуқни ҳақиқий эмас деб топишга ва уни давлат рўйхатидан ўтказишни рад этишга асос бўлади.


Зироатхон Мирзиёева Сардоба халқи билан учрашди\nБугун «Zamin» фонди Васийлик кенгаши раиси Зироат Мирзиёева Сардоба сув омбори фожиаси натижасида уйлари сув остида қолиб, бошқа ҳудудларга эвакуация қилинган аҳоли ҳолидан хабар олиб, улар билан суҳбатлашди.\n“Замин” фонди томонидан бошланган ижтимоий акцияга кўра, фалокатидан жабр кўрган барча ёши улуғларга санаторийлар учун, болаларга эса ёзги оромгоҳлар учун бепул йўлланма бериладиган бўлди.\nБугун Сирдарёда бўлган учрашувлардан айрим хулосаларимни бўлишмоқчиман.\nҲамма ёрдамга шошилган. Фожиани ўзбекистонликлар юрагига жуда яқин олишган, жабрланганлар билан қалбан бирга бўлишмоқда. Эвакуация қилинганларнинг айтишича, бегона инсонлар худди яқин қариндошлардай ғамхўрлик қилишмоқда. Гарчи ҳокимлик ҳамда хайрия марказлари орқали егулик, кийим-кечак ва бошқа буюмлар олиб келинаётган бўлса ҳам, ён-атрофда яшовчи аҳоли ҳам доимий равишда эвакуация қилинганларни йўқлаб туришибди экан. Ҳатто ҳар куни сут-қатиққача олиб чиқиб туришибди, дейишди (худди “Илҳақ” фильмидаги эпизодга ўхшаш).\nУйи сув остида қолган Ҳайитгул аянинг ўғли бу йил тиббиёт олийгоҳининг ординатурасини тугатиб, онлайн диплом олибди. Янги уйга келин тушириш ниятида, Худо хоҳласа.\n«Ўзбекистонда яхшилар кўп экан. Олдин ҳам буни билардиму, лекин бу даражада деб тасаввур қилмагандим. Шу синов баҳона инсонлар бир-биримизни қадрлашни ўргандик, менимча. Бизга ёрдам бераётган яхши инсонлар ҳаққига улуғ Рамазон кунларида, намозларимизда дуо қиляпмиз», - дедилар Ҳайитгул ая.\nМенимча, устма-уст бўлган фожиалар ва пандемия одамларимизни тарбияламоқда, жамият характерида қандайдир янги чизгилар пайдо бўлмоқда. Биз ҳам охири бахайр бўлсин, деб дуодамиз. Ва яхшилик қилишга шошилган барча инсонларга миннатдорлик билдирамиз.\nКиритилди: 23:59 21.05.2020. Ўқилди: 2974 марта. Фикрлар сони: 1 та.


Олий Мажлис Сенатининг йигирманчи ялпи мажлиси - Уч илдиз\nby Тўлқин Эшбек · 21.06.2019\nБу мавзуни ёритишда ўзига хос маҳорат бўлғуси журналистларимиз учун\nсабоқдир, дейди Дони домла https://kun.uz сайтида ёритилган қуйидаги хабарларни ўқишни тавсия қилиб.\nШавкат Мирзиёев: «Биз онгли равишда одамларни онгсиз қилишга уриндик»\nОлий Мажлис Сенатининг 20-ялпи мажлисида нутқ сўзлаган Шавкат Мирзиёев таълим соҳасидаги камчиликларни танқид қилди.\n«Мен нима учун ҳадеб чет эл университетларининг филиалини олиб келяпман? Чунки ўзимиздаги олий таълим муассасаларида аҳвол чатоқ. Вазиятни шунчаки юзаки ўрганганда ҳам бир талай муаммолар келиб чиқади, ҳали чуқур кириб борганимиз ҳам йўқ. Талабаларнинг берган саволига университетдаги ўқитувчи жавоб беролмаяпти. Чет эл университетларида эса аниқ ишлайдиган тизим бор, уларда методология бор, билимли олимлар бор», — дея Мирзиёевнинг сўзларини келтирмоқда Kun.uz мухбири.\nДавлат раҳбари мактаблардаги ҳолатга ҳам тўхталиб ўтди.\n«Тошкент шаҳридаги мактабларнинг бирида директор билан гаплашдим. Бўш иш ўринлари бор, лекин танлаб оладиган кадрнинг ўзи йўқ.\nМактабингизда нечта вакант бор деб сўрадим. Шунча, деди. Бирор марта бир неча кимё, физика, математика ўқитувчилари орасидан энг яхшисини танлаб олганмисиз мактабингиз учун, деб сўрадим. Йўқ, дейди. Битта одам келса, хурсанд бўлиб оламан, чунки кадр йўқ, дейди.\nБаъзи мактабларда уч сменалаб ўқиш бўляпти. Булар 2-3 йилда ҳал бўладиган муаммо эмас.\nБиз узоқ вақт давомида била туриб, онгли равишда одамларимизни онгсиз қилишга уриндик. Қанча кам таклиф берилса, шунча яхши қабилида иш кўрилди. Лекин бугун кечагидек яшаб бўлмайди, тушунинглар», — дея таъкидлади президент.\nЖамшид Қўчқоров 2017 йилнинг ноябридан Бош вазир ўринбосари — Молия вазири — Ўзбекистон Республикаси Бош вазири ўринбосари — Ўзбекистон Республикаси Молия вазири — Макроиқтисодий таҳлил ва прогнозлаштириш, молия ва банк тизимларини ислоҳ қилиш, хусусий тадбиркорлик ва кичик бизнесни ривожлантириш масалалари комплексининг раҳбари бўлган, 2019 йил февралидан буён Бош вазир ўринбосари – молия вазири.\nАзиз Абдуҳакимов 2018 йилнинг майидан Ўзбекистон Республикаси Бош вазири ўринбосари — Таълим, соғлиқни сақлаш, жисмоний тарбия, спорт ва туризм масалалари комплексининг раҳбари бўлган, 2019 йил февралидан буён Бош вазирнинг ижтимоий ривожлантириш масалалари бўйича бош вазир ўринбосари.\nШавкат Мирзиёев: «Импорт — бошқа давлат фуқароларига ойлик тўлаш билан баробар»\nОлий Мажлис Сенатининг 20-ялпи мажлисида чиқиш қилган Ўзбекистон Президенти Шавкат Мирзиёев транспорт коммуникацияси, экспорт-импорт соҳаларини танқид қилди.\n«10 йил олдин Ўзбекистон-Қирғизистон-Хитой йўналиши бўлганида автомобиль нархи тушган бўларди. Ҳозир автомобилсозликда 70 фоиз импорт қилинади. Қўшнилар билан муросага киришганимизда транспорт коммуникацияси бундай аҳволга тушмасди.\nҲозир барча йўллар очилди. Ҳамма хоҳлаган товарини олиб келяпти. Сенаторлар шу товарларнинг айримларига божхона тарифини ошириш бўйича таклиф бердими?\nЭнг катта муаммо — бозор топиш. Бозоримизнинг 70 фоизи Россияга тўғри келади.\nПахтанинг 75 фоизи четга экспорт қилинган. Пахта экспортидан энг кўп даромад олган натижамиз — 1 млрд 200 млн доллар бўлган. Одатда 800-900 млн доллардан ортмасди.\nҲеч ким айтмаган пахтани шу ерда қайта ишлаб трикотаж маҳсулотлари чиқариш бўйича. Айни вақтда трикотаж маҳсулотларини ўзимизда чиқарганимиз учун 2 млрд доллар фойда оляпмиз», дея президент сўзларини келтирмоқда Kun.uz мухбири.\nПрезидент: Депутатлар савол беришни биладими?\nБугун, 21 июнь куни Олий Мажлис Сенатининг 20-ялпи мажлисида давлат раҳбари маҳаллий депутатлар кенгаши фаолиятига тўхталди.\n«Ҳокимларни маҳаллий кенгаш раислиги лавозимидан озод қилишни кўриб чиқяпмиз. Бундан мақсад, баҳс учун, назорат учун шароит яратиш.\nДепутатларнинг ижро фаолиятини назорат қилишга салоҳияти етадими? Улар савол беришни биладими ўзи? Бу алоҳида масала. Улар умумий планда ишлаяпти, аниқ таклифлар йўқ. Узоқ йиллар давомида қанча кам таклиф берилса, шунча яхши қабилида иш тутиб келдик.\nСенаторлар маҳаллий кенгашлардаги депутатлар фаолиятини назорат қиляптими ўзи? Қайси кенгашни намуна қилиб кўрсата оласизлар менга?», дея президентнинг сўзларини келтирмоқда Kun.uz мухбири.\n«Самолётни уриб туширишлари мумкин эди». Шавкат Мирзиёев Суриядаги ўзбекистонликларни олиб келиш машаққатлари ҳақида гапирди\n«Суриядан 156 нафар аёлни қайтариш осон бўлгани йўқ. Катта азоб билан қайтардик. Юборган самолётимизни йўлдан қайтаришди. Ўзимга қўнғироқ қилишди, самолётни қайтар ёки отиб ташлаймиз деб. Озарбойжонга қўниш бўйича кўрсатма бердим.\nАёлларни олиб келиш учун бешта автобус борганди. Фақат иккитаси қайтди. Аёлларнинг кўпчилигини беришмади.\nБу аёллар нима учун кетиб қолган, нимани излаб борган? Сабаб нима? Парламентдан бу мавзуда, улар билан ишлаш бўйича таклиф кутгандим. Лекин ҳеч кимдан ҳеч қанақа гап чиққани йўқ», дея президентнинг сўзларини келтирмоқда Kun.uz мухбири.\nЭслатиб ўтамиз, 30 май куни Суриядан Ўзбекистонга 156 нафар ватандош, жумладан, 48 нафар аёл ва 107 нафар бола махсус рейс билан қайтарилган эди. Ҳукумат уларни ҳар томонлама қўллаб-қувватлашга ваъда берган.\nПрезидент ушбу операциянинг машаққатлари ҳақида аввал ҳам гапирганди.\nСенатнинг вазифаси фақатгина ислоҳотларни қўллаш эмас, уларнинг ижросига ҳам аралашиш керак. Ҳар бир сенатор ўйласин — «мен қайси қонунни назорат қилдим», деб», дея Президентнинг сўзларини келтирмоқда Kun.uz мухбири.\nПрезидент Устюрт газ-кимё мажмуаси қурилиши доирасида 80 млн доллар пора олингани ҳақида гапирди\nБугун, 21 июнь куни Олий Мажлис Сенатининг 20-ялпи мажлиси вақтида Ўзбекистон Президенти Шавкат Мирзиёев нефть-газ соҳаси коррупциялашгани тўғрисида ҳам гапирди.\n«Мустақил бўлганимиздан бери нефть-газ соҳасидаги лойиҳаларнинг 50 фоизи пора билан бўлиб келган.\nБиргина Сурғил нефть-газ лойиҳаси (Сурғил конидаги Устюрт газ-кимё мажмуаси — таҳр.) бир амалдор 80 миллион доллар олган! 80 миллион-а! Халқни ким ўйлайди?», дея президентнинг сўзларини келтирмоқда Kun.uz мухбири.\nПрезидент қайси амалдорни назарда тутгани маълум эмас.\nБундан аввалроқ президент прокуратура тизимидаги коррупция ҳақида гапирганди.\nNext story Боғчадан бошлаб коррупцияга йўл қўймаслигимиз керак\nPrevious story Ўзбекистон Сенатига илк марта аёл киши раҳбарлик қилади


Филиппин президенти ўз ваколатлари тугагандан кейин вице-президент лавозимини эгалламоқчи\nФилиппин президенти Родриго Дутерте 2022 йилда ваколатлари муддати тугагандан кейин ҳокимият тепасида қолиш йўлини топди. The Guardian нашрининг ёзишича, у ҳукмрон партиянинг унинг номзодини вице-президент лавозимига қўйиш таклифини қабул қилди.\nФилиппин демократик партияси – Халқ кучи (PDP-Laban) ижрочи вице-президенти Карло Ногралес Дутерте ушбу қарорни халқ истагига кўра қабул қилаётганини айтган. Таъкидланишича, 76 ёшли Дутертенинг президент лавозимидаги вориси сенатор Кристофер Го бўлиши кутилмоқда.\nPDP-Laban’нинг президент ва вице-президент лавозимларига номзодлар эълон қилиниши режалаштирилган конгресси 8 сентябрга белгиланган.\nФилиппин президенти ваколатлари муддати 6 йил билан чекланган. Дутерте учун бу муддат 2022 йил июнда ўз ниҳоясига етади.\n2019 йил декабрда Дутерте иккинчи президентлик муддатига номзодини қўймоқчи эмаслигини айтган. У, шунингдек, қизи, Давао шаҳри мэри Сара Дутерте-Карпионинг навбатдаги президент сайловларида иштирок этишига қарши эканини айтган.


Каттақўрғонда Ўзбекистондаги энг катта ҳарбий полигон фойдаланишга топширилди - zarnews.uz\nКаттақўрғонда Ўзбекистондаги энг катта ҳарбий полигон фойдаланишга топширилди\nМудофаа вазирлиги ахборот ва оммавий коммуникациялар департаменти хабарига кўра, ушбу дала-ўқув майдонининг очилиш маросимида Мудофаа вазири, генерал-майор Баҳодир Қурбонов, Қуролли Кучлар бош штаби бошлиғи, генерал-майор Павел Эргашев, Марказий ҳарбий округ қўшинлари қўмондони, полковник Ойбек Саидов, “Ўзбекистон Қаҳрамони”, “Нуроний” жамғармаси Самарқанд вилояти бўлими раиси Ҳасан Нормуродов, фахрийлар, давлат ва жамоат ташкилотлари вакиллари, тумандаги мактаб ўқувчилари ва оммавий ахборот воситалари ходимлари иштирок этди.\nДала-ўқув майдони чинакам маънода аскар академиясидир. Чунки полигонда ҳарбий хизматчи назарий билимларини амалий синовдан ўтказади. Шу боис Ватан ҳимоячиларининг ҳам маънан, ҳам руҳан, ҳам жисмонан тайёргарлигининг ошишида, жанговар шайлигининг ривож топишида полигонларнинг ўрни муҳим.\nТантанали маросимда сўз олган Мудофаа вазири дала-ўқув майдони қурилишида жонбозлик кўрсатган ҳарбий хизматчиларга самимий миннатдорчилик билдирди. Бу каби поигонлар юртимиз ҳимояси учун бел боғлаган асл ўғлонлар учун малака ва тажриба орттириш майдони бўлишини таъкидлади.\nШундан сўнг полигон қурилишида ўзининг ватанпарварлигини, юртсеварлигини кўрсатган бир гуруҳ ҳарбий хизматчилар Мудофаа вазирлигининг қимматбаҳо совғалари билан тақдирланди. Шунингдек, дала-ўқув майдони инфратузилмасини бунёд этган қурилиш ташкилотлари вакилларига эсдалик совғалари топширилди.\nТадбир иштирокчилари замонавий дунё талабларига мос келадиган ўқув синфлари, тиббиёт пункти, ётоқхоналар, ошхона, спорт зали, маданият маркази ҳамда жанговар техникалар ва автомобиллар турар-жойлари, ошхоналарни кўздан кечиришди.\nЎзбекистондаги энг катта полигон чиндан ҳам дунё стандартларига тўла-тўкис жавоб беради. Унда бир вақтнинг ўзида барча турдаги жанговар техникаларни қўллаган ҳолда ўқув-машғулотарни олиб бориш имконияти яратилган.\nҲарбий хизматчилар амалий ўқув машғулотларидан намуналар намойиш этишди.\nТеглар: ҳарбий округ ҳарбий полигон\nЎзбекистон армиясидаги энг катта ва замонавий кўринишга эга полигонлар 10 талиги тузилди. “Каттақўрғон” полигони биринчи ўринда (фото)\nҲарбийларнинг қудрати – маънавий етуклигида\nСамарқандда офицерлар малака оширди


Uber акциялари савдоси арафасида инвестицион рекорд ўрнатди\n07:27 / 24.06.2015\nХитойлик инвесторлар таксига онлайн-буюртма бериш хизмати Uber га компаниянинг бирламчи акциялар савдосига (IPO) чиқиши арафасида 10 млрд доллардан кўпроқ сармоя киритишди, деб ёзмоқда Financial Times нашри.\nНашрнинг таъкидлашича, бу юқори технологик компаниялар учун мутлақ рекорд натижа ҳисобланади. Ҳаттоки Google ёки Facebook каби гигантлар ҳам IPO гача бундай катта миқдорда сармоя жалб қилишга муваффақ бўлмаган.\nКомпания олинган маблағларни бутун дунё бўйлаб 300дан ортиқроқ шаҳарда ўзининг операцияларини кенгайтиришга йўналтиришни мўлжалламоқда. Бундан ташқари, компанияни регуляторлар томонидан билдирилган даъволар бўйича катта миқдордаги суд харажатлари кутмоқда.\nКомпаниянинг асосий хитойлик инвесторларидан бири Hillhouse Capital Group компанияси акцияларга конвертация қилинадиган Uber облигацияларини IPOдагидан анча камроқ нархда сотиб олиш эҳтимоли билан компанияга яна юз миллионлаб доллар киритишга тайёрлиги айтилмоқда.


Хитойда дунёдаги энг катта радиотелескоп сайёҳлар учун очилди » Ўзбекистон янгиликлари – Zamin.uz\nХитойда дунёдаги энг катта радиотелескоп сайёҳлар учун очилди\n13 март 2017, 08:57\nХитойнинг Гуйчжоу вилоятидаги тоғли ҳудудда жойлашган дунёдаги энг катта радиотелескоп FAST (Five hundred meter Aperture Spherical Telescope) сайёҳлар бепул ташриф буюриши учун очилди. Бу ҳақда "Синьхуа" ахборот агентлигига таяниб Кун.уз хабар бермоқда.\nFAST 2016 йил сентябрда ишга туширилганди.\nМаълум қилинишича, телескоп нормал ишлаши учун ундан 5 км лик радиусда "жимлик ҳудуди" жорий қилинган бўлиб, бу ерда мобил телекоммуникация қурилмаларининг барча сигналлари блокланади. Шу сабабли томоша майдончасига киришдан олдин сайёҳлар мобил телефонлари, рақамли фотоаппаратлари, смарт-билакузуклари ва бошқа электрон қурилмаларни топширишлари керак.\nТелескопнинг ташриф буюриш ҳудудида бир нечта телефон будкаси ўрнатилган бўлиб, сайёҳлар улардан Хитой ичида бепул қўнғироқ амалга оширишлари мумкин.\nТелескопни кўргани ҳар куни 2 минг кишигина кела олади. Маълум қилинишича, бу ҳудудда ягона пуллик хизмат махсус шаттлда сафар қилиш ва астрономия музейига ташриф буюриш ҳисобланади Сайёҳлар автобусга 50 юан (7 доллар) ва музейга кириш учун ҳам шунча пул тўлашлари керак бўлади.\nУлкан радиотелескоп қуриш ғояси хитойлик мутахассислар томонидан 1994 йил билдирилган. Майдони 30 та футбол майдонига, периметри 1,6 км га, диаметри 500 метрга тенг бўлган телескопнинг қурилиши 2011 йил март ойида бошланган. Телескоп тоғда жойлашган. Телескопга қилинган сармоя қиймати 1,2 млрд юанга (180 млн доллар) баҳоланган.\nЯнгиликлар » Дунё » Хитойда дунёдаги энг катта радиотелескоп сайёҳлар учун очилди\n21:44 Белгияда сувости ресторани очилди


«Ростов» Элдор Шомуродовни ўз футболчиси сифатида таништирди\nСана: 17-07-2017, 12:21\nЎзбекистон миллий терма жамоаси футболчиси, шу вақтгача «Бунёдкор» сафида тўп суриб келган Илҳом Шомуродов расман «Ростов» футболчисига айланди.\nДонликлар жамоаси 22 ёшли футболчини ўз аъзоси сифатидан таништирди, бу ҳужумчи янги жамоасида 14-рақамли футболкада ҳаракат қилади.\nШартнома 4 йил муддатга тузилган, келишувнинг молиявий жиҳатлари ошкор этилмаган.\n«Ростов»да яна бир қатор футболчилар пайдо бўлган бўлса-да, жамоа расмий сайти айнан Шомуродовнинг ташрифини мухлислар учун кутилмаган совға деб атади.\nШомуродов Ўзбекистон миллий терма жамоаси сафида 18 учрашув ўтказган ва 6 гол урган.\nЭлдор Шомуродов футболчилик фаолиятини 2011 йилда «Машъал» клубида бошлаган, 2015 йилда эса "Бунёдкор"га ўтган. «Бунёдкор»даги икки ярим йиллик фаолияти мобайнида 83та учрашув ўтказиб, рақиблари дарвозасига 22та гол урди. dle 10.2 скачать , Быстрый торрент трекер КиноСвин рунета Манба: http://kun.uz/news/2017/07/17/eldor-somurodov-rostov-ujincisi-sifatida-tanistirildi\nЭлдор Шомуродов "Ростов" футболчисига айланди«Пахтакор» яна 5 футболчи билан шартнома имзолади«Бунёдкор» янги футболчи трансферини тасдиқладиЎзбекистон терма жамоаси Таиландга қарши учрашувни “Бунёдкор” стадионида ўтказадиШвеция терма жамоаси хоккей бўйича жаҳон чемпионига айландиСамвел Бабаян терма жамоанинг Сурия ва Қатарга қарши ўйинлар учун таркибини эълон қилди


Кореялик Амир Темур билан танишинг » Ўзбекистон янгиликлари – Zamin.uz\n14 февраль 2017, 15:46\n— Биласизми, Ўзбекистон жуда ҳам бетакрор мамлакат, — дейди у тўлқинланиб. — Юртингизга келганимда ҳеч қаерда учрамайдиган ўзгачаликни кўрдим. Ва яна кўнглимга жудаям яқинлигини ҳис қилдим. Тарихдан маълумки, юртингиз билан мамлакатимиз алоқалари қадимдан ривожланган. Юртимизда, айниқса, оиламизда тарихга, хусусан, Ўзбекистон тарихига ҳурмат жуда ҳам кучли. Ота-онамнинг тарихга қизиқиши ва ҳурмати шу юртга келишимга сабаб бўлди…\nМен Ўзбекистонга ўзимни излаб келганман… 1990 йилда Кореянинг Бусан шаҳрида туғилганман. Йиллар ўтиб, эсимни таниганимдан кейин, нима учун менга ўзбекча исм қўйишганига ҳайрон бўлганман. Тўғриси, ўша пайтларда исмимнинг маъносини, менга айнан шу ном қўйилганининг сабабини билмаганим учун баъзида корейсча эмаслигидан жаҳлим ҳам чиқарди. Бироқ йиллар ўтиб Соҳибқирон Амир Темурнинг ҳаёти, фаолияти, шонли тарихини ўргандим. Ҳозир исмим Амир Темур эканлигидан фахрланаман. Менга буюк саркарданинг номи берилганлиги фахр билан бирга масъулият ҳам юклайди.\nЎзбекистонга келиб жуда кўп дўстлар орттирдим. Дўстларимнинг самимийлиги, ўзбекона қарашлари ўзига тортади мени…\nЎзбекистондан қайтиб кетганимдан кейин энг катта мақсадим бу юртга яна қайтиб келиш бўлади. Барибир ўзбек халқининг табиати, маданияти, одамлари кўрсатган меҳрибончиликнинг хумори тутади кишини. Юртимга борганимда шу мамлакатда ўрганганларимни тарғиб қиламан. Ўзбекистонга келаётганимда қанча киши менга ҳавас билан қараганини бир тасаввур қилсангиз эди… Ўйласам, ўзимнинг ҳам ўзимга ҳавасим келади!..\nЯнгиликлар » Жамият » Кореялик Амир Темур билан танишинг\n14:48 Видео: Тошкентда аёл ўзини машина остига ташламоқчи бўлди


Гонгадзе ўлимидан 16 йил ўтиб дафн қилинди\nГонгадзенинг дафн маросими.\nУкраиналик журналист Георгий Гонгадзенинг жасади ўлимидан 16 йил ўтганидан сўнг 22 март куни куни дафн этилди.\nУнинг оиласи журналистнинг ўлими муносабати билан адолатли тергов ҳалигача ўтказилмагани ва ҳақиқат қарор топиши учун кураш давом этишини билдирмоқда.\nУкраина ҳукумат доираларидаги сиёсий коррупция борасидаги мақолалари билан танилган Гонгадзе 2000 йилнинг сентябрида Киевда ўғирлаб кетилган ва ўша йилнинг ноябрь ойида унинг боши танасидан жудо қилинган жасади пойтахт ташқарисида топилган эди.\nГонгадзенинг қариндошлари ўз яқинларининг жасади ниҳоят дафн этилганидан мамнун эканликларнии айтган ҳолда, “уни ўлдирган одам албатта, эртами –кечми топилиб, жазога тортилиши лозим”, деб баёнот бердилар.


23:50 / 08.01.2020\nТрамп яна бир марта ўз буйруғи билан ўлдирилган генерал Сулаймонийни Эроннинг Яқин Шарқдаги ташқи ва ҳарбий сиёсати идеологи - «дунёнинг биринчи рақамли террорчиси» деб атади ва АҚШ Теҳронга босим ўтказишда давом этишини билдирди.\n«АҚШ қуролли кучлари қудрати ҳар қачонгидан ҳам кучли. Бизнинг ракеталар - каттароқ, аниқроқ ва тезкорроқ. Биз юқоритовушли ракеталар яратдик. Лекин биз уларни қўллашни истамаймиз».\nКонгрессдаги республикачилар президентнинг баёнотини қўллаб-қувватлаб чиқишди ва Дональд Трампни «мувозанатли ва тинчликпарвар» сиёсатчи деб аташди.\n«Қасос олинишини намойиш этиш учунгина қасос олишга ҳожат йўқ эди, чунки у ерда бирор америкалик ҳалок бўлмаган», деди Эн-би-си телеканалига берган интервьюсида нуфузли сенатор, республикачи Линдси Грэм.\nАҚШ президентига яқин бўлган яна бир конгрессмен Марк Мэдоуз Оқ уй раҳбари бу орқали бутун дунёга «Америка урушни эмас, деэскалацияни афзал кўриши»ни кўрсатиб қўйди.\nЎз навбатида, Конгрессдаги демократлар Трампнинг бу чиқишини АҚШ Яқин Шарқда яна бир кенг кўламли ҳарбий зиддият бошламаслигининг кафолати сифатида қабул қилиш керак эмаслигини уқтирмоқда.\n«Конгресс конституцияда назарда тутилган ваколатини ўзига қайтариши ва АҚШ президенти конгресс рухсатини олмасдан уруш эълон қила олмаслиги керак», деди Вакиллар палатасида кўпчиликни ташкил қилувчи демократлардан бири Дэвид Сисиллини.\nАрбилдан 100 км масофада ракета тушган жойда ҳосил бўлган чуқурлик


Kasalliklar bo'yicha barcha ma'lumot Анорнинг фойдали хусусиятлари » DAWO.UZ\nТузилишидан олмага ўхшагани учун анорни қадимги Грецияда «донли олма» деб аташган. Унинг шифобахш хусусиятлари ҳақида қадимги Ҳинд манускриптларида ҳам ёзилган. Бу мева бугунги кунда ҳам севиб истеъмол қилинади. Саҳифамизда анорни тўғри танлаш қоидалари ва фойдали хусусиятлари ҳақида маълумот берамиз.\n·Анор қонни кўпайтиради. Агар қонда гемоглобин миқдори камайиб кетган бўлса, кунига уч маҳал, овқатланишдан ярим соат олдин, ярим стакан миқдорда анор шарбатини ичиш тавсия этилади. Муолажа муддати: 2 ой.\n·Қон босими кўтарилганда…\n·Анор меваси доналари артериал босимни туширади. Анорнинг юпқа пардаси қуритилиб, чойга солиб ичилса, асабни тинчлантиради, ҳавотирлик ҳиссини йўқотади.\n·Гормонлар фаоллигини оширади…\n·Анор меваси доналари таркибида организмдаги гормонал балансни тиклайдиган мойлар мавжуд. У айниқса ҳайз жараёни оғриқли кечадиган, боши оғрийдиган, климакс ёшидаги аёллар учун жуда фойдали.\nАнор шарбати қандли диабетга чалинган инсонлар учун истеъмол қилиш фойдали бўлган саноқли ширинликлардан бири. Махсус кўрсатмалар бўлмаган тақдирда, бемор кунига овқатланишдан олдин 60 томчи аччиқ анор шарбатини истеъмол қилиши лозим. Муолажанинг учинчи куниданоқ қондаги қанд миқдори сезиларли даражада пасаяди.\nРадиоактив изотоплар билан ишловчи ёки нурланиш даражаси юқори бўлган ҳудудларда яшовчи аҳоли учун анор шарбати ниҳоятда фойдали.\nАнор шарбати иштаҳа очувчи, пешоб ҳайдовчи, оғриқ қолдирувчи, ярани газак олдиришдан сақловчи хусусиятларга эга. Яллиғланишга қарши самарали восита. Шамоллаш, ичак касалликлари ва камқонликка қарши даво сифатида фойдаланилади. Витаминларга бой бу маҳсулотни силла қуриши, камқонлик, юрак ва қон томирлари склерози, бронхиал астма, ангина касалликларида истеъмол қилиш тавсия этилади. Ширин анорнинг шарбати юқумли касалликлар билан хасталанган, жарроҳликни бошдан кечирган, ошқозон ичак касалликлари, бавосил билан оғриган беморлар учун ниҳоятда фойдали.\nОшқозон пардаси яллиғланган, ошқозон шираси кислоталилиги ошган (гастритга чалинган) беморларга анор шарбатини ичиш ман этилади!\nАнор шарбатини бошқа шарбатлар сингари истеъмол қилишдан олдин сув билан аралаштириш лозим. Сабаби, у ичак деворлари ва тишлар эмалига салбий таъсир кўрсатади.\n·Ангина, стоматит, фарингит ёки гингивитда…\n·Анор пўстлоғи қайнатмаси ёки шарбати ёрдамида оғиз бўшлиғи ва томоқни чайиш фойдали.\n·Терида ҳуснбузар ёки йирингли тошмалар тошса…\n·Салгина қовуриб олинган анор пўстлоғини майдалаб, сариёғ ёки зайтун мойи билан аралаштириб, юз терисига ниқоб тарзида суртинг. Ниқобни музлаткичда сақлаш лозим, ҳафтасига 2 мартадан кўп ишлатиш мумкин эмас. Анорнинг қуритиб янчилган пўстлоғи ёрдамида куйган, ёрилган ва кесилган жойларни µам даволаш мумкин.\nҚайнатма, дамлама тайёрлаётганда анор пўстлоғини меъёрида сола билиш лозим. Акс ҳолда, кўриш қобилияти сустлашиши, кўнгил айниши, қон босими ошиши юзага келиши мумкин.\nDoktor Sattarov A.I.\nTabiba Sattarova G.K.


Республика бўйлаб “Келажак лидерлари” клубига аъзолик учун саралаш бошланди, Клуб давлат хизматига захира кадрларни шакллантиради\nКейинги авлод 27 июл 2021 528\nИқтидорли ёшларни давлат фуқаролик хизматига тайёрлаш, уларда лидерлик кўникмаларини шакллантириш, ёш кадрларни селекция қилиш мақсадида Самарқандда тажриба тариқасида фаолияти йўлга қўйилган “Келажак лидерлари” клуби эндиликда республикамизнинг барча ҳудудларида очилади. Бу ҳақда Президент ҳузуридаги Давлат хизматини ривожлантириш агентлиги Ахборот хизмати маълум қилди.\nКлуб Агентлик, ҳокимликлар, Ёшлар ишлари агентлиги ҳамкорлигида ташкил этилмоқда.\n— Биз жорий йилнинг 5 июлидан Клубга аъзолик бўйича ОАВ ва ижтимоий тармоқларда эълон бердик, — дейди Агентликнинг Марказий аппарати вакили Жавҳар Дўстов. — Қисқа вақт давомида 20 ёшга кирган ва 35 ёшдан ошмаган давлат фуқаролик хизматчилари ва талабалардан иборат, жами 6246 номзод онлайн тартибда рўйхатдан ўтди. Танловнинг илк, саралаш босқичида номзодларнинг малака талаблари ўрганилди. Натижада 2796 нафар номзод Танловнинг иккинчи босқичида иштирок этиш имкониятига эга бўлди.\nТаъикидлаш жоизки, Клубга аъзолик 4 босқичда, (саралаш, тест, эссе ёзиш, суҳбат) очиқ танлов орқали амалга оширилмоқда.\nБугун барча ҳудудларда танловнинг иккинчи босқичи — тест жараёнлари бошланди. Очиқлик ва шаффофликни таъминлаш мақсадида жараёнларни онлайн кузатиш имконияти яратилди.\nҲар бир ҳудуд учун 50 нафаргача номзод Клуб аъзолигига қабул қилинади. Уларнинг кейинчалик махсус Дастур асосида малакаси оширилади. Маҳаллий ҳокимлар, турли даражадаги раҳбарларга дублёр бўлади, вазирлик ва идораларда стажировка ўтайди.\nЎзбекистонда Янги авлод захира кадрларини шакллантиришнинг замонавий модули сифатида ушбу Дастур давлат хизмати учун келажак лидерларини шакллантириб бериши режалаштирилган.\nЭслатиб ўтамиз, Ўзбекистон ёшлари ва талабалари форумида Давлатими раҳбари иқтидорли ёшлар орасидан янги авлод захира кадрлари — “Келажак лидерлари”ни шакллантириш бўйича таклиф берган эди.


Ҳар 4 соатда янги ресторан очган KFC, Намангандан Россия шаҳарларига бошланган қатновлар ва Rivian’дан 20 млн акция сотиб олган Сорос — кунлик дайжест – Kommers.uz\nТаҳлил\t22:20 | 12.2.22\nҲар 4 соатда янги ресторан очган KFC, Намангандан Россия шаҳарларига бошланган қатновлар ва Rivian’дан 20 млн акция сотиб олган Сорос — кунлик дайжест\nЯқин соатларда 2022 йилнинг 11 февраль санаси ҳам поёнига етади. Якунланаётган кун Ўзбекистон ва жаҳон ахборот майдонида қайноқ янгиликларга бой бўлди. Kommers.uz уларнинг энг сараларини битта дайжестга тўплади.\nНамангандан Россия шаҳарларига бошланган қатновлар\nНамангандан Россиянинг 9 та шаҳрига тўғридан-тўғри авиақатновлар бошланди. 2022 йилнинг 30 январидан бошлаб Uzbekistan Airways «Шарқий» хаб лойиҳасини ишга туширди. Унинг доирасида Uzbekistan Airways Express Намангандан Москва, Перм, Оренбург, Омск, Самара, Иркутск, Краснодар, Екатеринбург, Новосибирск ва Уфага авиақатновларни амалга оширишни бошлади.\nМаълумот учун, Наманган–Москва–Наманган йўналиши бўйича мунтазам қатновлар жума ва якшанбадан ташқари ҳар куни «тўлиқ эконом» форматида амалга оширилмоқда.\nНаманган–Москва йўналишида авиачипта нархи 1 миллион 737 минг 245 сўмдан, Наманган–Москва–Наманган йўналишида эса 3 миллион 244 минг 58 сўмдан бошланади. Нархлар 11 февраль ҳолатига кўра амал қилади.\n5 трлн долларлик маррадан кимлар ўтади?\nApple, Microsoft, Amazon, Tesla ва Nvidia 5 триллион долларлик чегарани бузган биринчи глобал компаниялар бўлиши мумкин. Бу ҳақда Европанинг етакчи брокери XTB ўзининг янги тадқиқотида маълум қилди.\nXTB таҳлилчилари компанияларнинг 2010 йилгача бўлган тарихий бозор капиталлашувини кўриб чиққан ва кейин уларнинг ўртача йиллик ўсиш суръатларини таҳлил қилган. Шундай қилиб, уларнинг прогнозларига кўра, Apple 2028 йилда, Microsoft ва Amazon — 2035 йилга бориб, Tesla и Nvidia — 2066 йилга бориб 5 триллион доллар қийматига етиши мумкин.\nАсосий даъвогарлардан ташқари, аср охирига келиб TSMC (2078 йилга келиб), Tencent (2083 йилга келиб) ва UnitedHealth (2090 йилга келиб) ҳам худди шундай муваффақиятга эриша олади. Тадқиқотчиларнинг таъкидлашича, Berkshire Hathaway, Visa, Samsung, Home Depot ва LVMH даромадлари 2100 йилга келиб 4 триллион доллардан сал камроқни ташкил этади.\nҚайд этилишича, Netflix рўйхатга киритилган компаниялар орасида йўқ. XTB стриминг хизмати жуда катта рақобатга эга деб ҳисоблайди. Бундан ташқари, McDonald’s ва Starbucks бу кўрсаткичга эриша олмайди, чунки брендлар машҳурлигига қарамай, улар ўртача кўрсаткични намойиш этадилар.\nШунингдек, Saudi Aramco, Alphabet, PayPal, Alibaba, Meituan ва Meta ҳам рўйхатда йўқ. Meta 1 триллион доллар остонасида эди, бироқ 2021 йилнинг тўртинчи чораги учун ҳисобот эълон қилинганидан сўнг унинг акциялари 23 фоизга тушиб кетган ва у 250 миллиард доллар қийматини йўқотган. Компаниянинг капиталлашуви атиги 620 миллиард долларни ташкил этмоқда.\nШоҳруҳ Раҳимов — Халқаро ҳамкорлик ва ривожланиш агентлиги раҳбари\nНефть нархидан яна бир рекорд\nBrent фючерслари 2014 йилнинг кузидан бери биринчи марта 95 доллардан ошди. Маълум қилинишича, Brent маркали нефтнинг бир баррели нархи 95 доллардан ошган, бу 2014 йилнинг кузидан бери энг юқори кўрсаткичдир. Нефть геосиёсий таранглик, жумладан Украина атрофидаги, ортиб бораётган бир пайтда кўтарилмоқда.\nҚайд этилишича, 11 февраль кунги савдоларда Brent нефтининг 2022 йил апрели учун етказиб бериладиган фючерслари 4 фоиздан кўпроққа ошиб, 95 доллардан қимматроққа сотилган. Бу 2014 йил октябрь ойидан бери энг юқори кўрсаткичдир.\nНефть нархи сўнгги бир неча ҳафта ичида таклиф танқислиги ва талабнинг тикланиши фонида ўсиб бормоқда. Хом ашё нархининг ошишига Шарқий Европа ва Яқин Шарқдаги геосиёсий таранглик сабаб бўлмоқда.\nЖумладан, 11 февраль куни кечқурун Россиянинг Украинага бостириб кириши кутилаётгани ҳақидаги хабарлар фонида нефть, доллар ва евро ҳам кўтарилган. АҚШ Россия президенти Владимир Путин аллақачон ҳужум ҳақида қарор қабул қилган ва бу ҳақда ҳарбийларни огоҳлантирган, деб ҳисоблайди.\nIntel’дан майнинг учун супер чип\nIntel биткоин майнинги учун оддий процессорлардан 1000 баравар кучли бўлган чип яратди. Қайд этилишича, Intel’нинг график процессорлар бўлими бошлиғи ва катта вице-президенти Ража Кодури компания 2022 йилда криптовалюта «қазиб олиш» учун махсус Bonanza Mine процессорини чиқаришини маълум қилган.\nЧип 2022 йил охирида етказиб берилади. Intel’нинг дастлабки мижозлари орасида Twitter’нинг собиқ бош директори Жек Дорси Block (собиқ Square), шунингдек, Argo Blockchain ва GRIID Infrastructure майнинг компаниялари бор.\nIntel ҳали янги чипнинг техник хусусиятларини ошкор қилмаган, у ҳақида батафсил маълумот 23 февраль куни ISSCC (Халқаро қаттиқ жисмли схемалар конференцияси)да тақдим этилади. Бироқ, раҳбар Кодурининг таъкидлашича, унинг ҳар бир ваттга ишлаши SHA-256 алгоритмига асосланган анъанавий майнинг процессорларидан 1000 баравар юқоридир.\nҲар 4 соатда янги ресторан очган KFC\nYum! Brands 2021 йил ҳар тўрт соатда янги KFC ресторани очди. Yum! Brands компанияси — Kentucky Fried Chicken (KFC), Taco Bell ва Pizza Hut каби йирик тармоқлар эгаси 2021 йили 4200 та янги савдо нуқталарини очган. Компания бош директори Девид Гиббс кенгайишнинг бундай тезлигини саноат учун рекорд деб атаган.\n«Бу бизнесдаги 32 йиллик фаолиятим давомида мен ҳеч қачон бундай нарсани кўрмаганман», — деган Гиббс компания акциядорларининг чораклик йиғилишида.\nЭнг катта ўсиш KFC’га тўғри келган. У 2,4 мингдан ортиқ пункт очган бўлса, 400 га яқин нуқтани ёпган. Яъни, янги KFC ресторани тахминан ҳар тўрт соатда очилган. Бошқа брендларни ҳисобга олган ҳолда, Yum! Brands ўртача ҳар икки соатда янги манзил очган.\nЯнги KFC очилишларининг тахминан 40 фоизи Хитойга тўғри келган. 2021 йили турли маркали муассасаларнинг ёпилиши билан Yum! Brands бутун дунё бўйлаб ресторанлар сонини 53 мингтага кўпайтирган.


НИЗОЛАР ТЕЗ ВА ҚУЛАЙ ҲАЛ ҚИЛИНАДИ\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Халқ билан мулоқот ва инсон манфаатлари йили”да амалга оширишга оид Давлат дастурининг ижроси юзасидан ишлаб чиқилган “Медиация тўғрисида”ги қонун лойиҳасини Олий Мажлис Қонунчилик палатаси 2018 йилнинг 5 январь куни биринчи ўқишда қабул қилди. Қонун лойиҳаси айни пайтда кенг жамоатчилик томонидан муҳокама қилинмоқда.\nМазкур қонун лойиҳаси мамлакатимизда низоларни мустақил шахслар — медиаторлар иштирокида бартараф этишнинг муқобил усулларини ривожлантириш, судлар зиммасидаги юкни енгиллаштириш учун ҳуқуқий шарт-шароитлар яратишга қаратилган. Медиация — можарони холис, адолатли, бундан манфаатдор бўлмаган учинчи томон, яъни медиатор иштирокида ҳал этишнинг муқобил шакли. Ўзбекистон Республикаси ҳуқуқий тизимида низоларни ҳал қилиш учун медиацияни қўллаш, тарафлар — фуқаролар ва ташкилотлар, шу билан бирга, тадбиркорлик субъектларининг вақтини тежаш ва суд харажатларини қисқартиришга имкон беради. Уларда низони судгача олиб бормасдан тез ва арзон, қулай жой ва вақтда ҳамда махфий равишда ўзаро мақбул келишувга эришган ҳолда ҳал қилиш имконияти пайдо бўлади. Бундан ташқари, тарафлар ўртасида ишбилармонлик муносабатлари сақланишига эришиш мумкин. Ва яна суд муҳокамаси билан боғлиқ ишлар бўйича адвокатларни жалб этиш, давлат божи ва харажатларни қоплаш шарт эмас.\nБугун мамлакатимизда медиацияга ўхшаш яраштирув амалиёти муайян даражада қўлланилмоқда. Масалан, фуқароларнинг ўзини ўзи бошқариш органларининг қўшнилар ўртасидаги ҳамда оилавий низоларни яраштириш билан боғлиқ фаолиятини медиацияга қиёс қилиш мумкин. Чунки юртимизда азалдан маҳалла оқсоқоллари қўшнилар, оила аъзолари ва эр-хотин ўртасидаги низоларни ҳал этишда бош-қош бўлган. Фарқи: ушбу фаолият “медиация”, деб аталмаган.\nБугунги кунда хорижий давлатларда медиация институтининг ривожланаётгани ва қўлланилаётгани мамлакатимиз ҳуқуқий тизимига фуқаролик, оила, меҳнат ва бошқа низоларни ҳал этишда медиацияни жорий қилишни тақазо этмоқда.\n“Ҳакамлик судлари тўғрисида”ги қонуннинг қабул қилиниши билан ҳуқуқий тизимда низоларни муқобил ҳал этиш институтларини қўллаш бўйича биринчи қадамлар ташланди. Аммо қонунчилигимизда ҳозирда медиация тушунчасининг таърифи ва унинг ҳуқуқий тартибга солиниши белгиланмаган.\nЎзбекистон Республикасининг Фуқаролик процессуал кодекси ва Иқтисодий процессуал кодекси асосан келишув битимларини тузишни тартибга солувчи меъёрларни ўз ичига олади. Амалдаги қонунчилигимиз тарафларга низоларни судгача ҳал қилиш имкониятини беради. Тарафлар фуқаролик ҳамда иқтисодий судлов ишларини юритишда суд процессини исталган вақт ва босқичда келишув битими тузган ҳолда тугатишлари мумкин.\nИқтисодий процессуал кодексининг айрим меъ¸рлари медиацияга ўхшаш келишув битимидан фойдаланишга йўл қўяди. Аммо унда келишув битимига фақат суд воситасида эришилади, давлат божи ундирилади, медиация низони суддан ташқари ихтиёрий равишда ҳал этиш усули ҳисобланади.\nУшбу тартиб “Хўжалик юритувчи субъектлар фаолиятининг шартномавий-ҳуқуқий базаси тўғрисида”ги қонунда ҳам белгиланган (17-19 моддалар). Унга мувофиқ хўжалик юритувчи субъект ҳуқуқ ва манфаатларини бузган хўжалик юритувчи субъектга нисбатан талабнома билдиришга ҳақли. Иккинчи тараф талабномани олган кундан бошлаб бир ой муддат ичида унга жавоб қайтариши шарт. Томон рад (қисман рад) жавобини олган ёки талабномага белгиланган муддатда жавоб олмаган тақдирда, шунингдек, хўжалик шартномалари юзасидан талабнома билдирмай ҳам хўжалик судига даъво аризаси бериши ҳамда суд буйруғини олиш учун ариза тақдим этиши мумкин. Бироқ қонунчилигимизда “талабнома”, “талабнома тартиби” ёки “низони судгача ҳал қилиш тартиби” тушунчаларига таъриф берилмаган.\nМедиация асосан никоҳ шартномаси, вояга етмаган болалар учун алиментлар ундириш, шунингдек, никоҳдан ажратишга оид ҳуқуқий муносабатлардан келиб чиқувчи низоларни ҳал қилишда қўлланилиши мумкин. Оила кодексининг 40-моддаси иккинчи қисмида никоҳдан ажратишда суд ишнинг кўрилишини кейинга қолдириб, эр-хотинга ярашиш учун олти ойгача муҳлат тайинлаши белгиланган.\nМедиация эр-хотинга Ўзбекистон Республикасида қонунчилик йўли билан ярашувга эришиш имконини беради. Алиментга оид ҳуқуқий муносабатларда медиация алимент тўлаши шарт бўлган шахс билан алимент олувчи ўртасида келишувга эришиш воситаси сифатида хизмат қилади. Бироқ вояга етмаган болаларга тўланадиган алимент суд тартибида ундириладиган миқдордан кам бўлмаслиги керак.\nМедиация вақт, маблағ, энг асосийси, эмоционал ресурсларни тежашга имкон беради. Бироқ у мутлақо янги тушунча ёки янги мавзу эмас. Чунки адвокатлар ҳам кўпинча шунга ўхшаш, яъни воситачи сифатида қатнашишига тўғри келади. Бундан ташқари, нотариуслар ҳам жисмоний ва юридик шахсларга ўз ҳуқуқларини амалга ошириш ва қонуний манфаатларини ҳимоя қилишда кўмаклашади.\nБугун амалиётга медиация институтини киритиш, фуқаролик ва иқтисодий судлов ишларида муқобил воситалардан фойдаланиш, яъни тарафлар ўртасидаги низоларни судгача ҳал қилиш тартибини кенг жорий этиш вақти келди. Шу билан бирга, медиация тадбиркорлик субъектлари учун айрим низоларни осон ва тез ҳал қилиш имконини беради. Мухтасар айтганда, медиация ижтимоий тинчликнинг воситаси сифатида қўлланилади: тарафлар низони тўхтатади, келишув битимини тузишга ҳаракат қилади ва бунинг барчаси тузиладиган битимларнинг қонунийлигини таъминловчи, тарафлар ўртасида тенг ва ишонч билдирувчи муносабатларни ўрнатувчи медиатор назорати остида бўлади.\nУшбу қонун лойиҳаси фуқаролик, меҳнат, оила, шу жумладан тадбиркорлик фаолиятини амалга ошириш жараёнида рўй берадиган низоларда медиацияни қўллаш билан боғлиқ муносабатларни тартибга солади. Бироқ у медиация жараёнида иштирок этмайдиган учинчи шахсларнинг ҳуқуқлари ва қонуний манфаатларига дахл қилган ёки дахл қилиши мумкин бўлган, шунингдек, давлат органлари томонидан қонун ҳужжатларини бузганлик учун ҳуқуқий таъсир чораларини қўллаш билан боғлиқ низоларга нисбатан татбиқ этилмайди.\nМедиация институти ҳозирги кунда АҚШ, Германия, Буюк Британия,\nАвстрия, Япония, Хитой, Гонконг, Корея, Ҳиндистон каби кўплаб давлатларда кенг қўлланилмоқда. БМТнинг Халқаро савдо ҳуқуқи комиссияси (UNCITRAL) медиация тўғрисидаги қонун намунасини ишлаб чиққан. Ташкилотнинг тушунтириш хатида медиация институти қўлланилаётган давлатларда ушбу жараёндаги келишувларнинг ҳуқуқий таъсири ҳамда мажбурийлиги ҳақида кенг маълумот берилган.\n“Медиация тўғрисида”ги қонун лойиҳаси Ўзбекистон “Миллий тикланиш” демократик партияси сайловолди Платформасида белгиланган суд-ҳуқуқ соҳасидаги вазифаларга, ҳар қандай низони халқимизга хос муроса-ю мадора йўли билан ҳал этишга интилиш каби дастурий ғоялар билан тўла уйғун ва ҳамоҳангдир. Шу боис фракция аъзолари мазкур қонун лойиҳасини такомиллаштириш жараёнида фаол иштирок этиб, партия дастурий вазифаларидан келиб чиққан ҳолда таклиф-тавсияларини билдирмоқда.\nМазкур қонун лойиҳасининг қабул қилиниши низоларни судгача ҳал этиш соҳасида юзага келадиган муносабатларни ҳуқуқий тартибга солишнинг тизимлилигини таъминлайди, самарали ташкилий-ҳуқуқий механизмларни яратади, суд тизимида иш ҳажми камайишига эришилади. Бу, ўз навбатида, суд харажатларини тежаш, низоларни қулай ва тез ҳал қилиш имконини кенгайтиради, тарафларнинг шаъни ва обрўйини сақлаш, тадбиркорлик субъектларининг самарали ишлашига хизмат қилади.


Пандемия шароитида сайлов ҳуқуқини таъминлаш ёки турган жойида овоз бериш – Наманганим бугун\nФуқароларнинг давлатдаги сиёсий фаоллиги сиёсий ҳуқуқларда ифодаланади. Сайлов фуқароларнинг сиёсий ҳуқуқи ҳисобланиб, фуқароларнинг сиёсий ҳуқуқлари тизимидаги энг долзарби саналади.\nҲозирги даврда демократик сиёсий тартиб жорий қилинган мамлакатлар сиёсий-ҳуқуқий тизимининг асосий қоидасига айланган сайлаш ва сайланиш ҳуқуқи ўзининг узоқ ўтмишига эга. Мамлакатимизда сўнгги йилларда олиб борилган ислоҳотлар сайлов ҳуқуқини амалга оширишда ҳам кўзга ташланади.\nЎзбекистон Республикаси Сайлов кодексининг қабул қилиниши, унда овоз бериш тартибларининг сайловчиларга қулай тартиблари жорий этилганлиги алоҳида аҳамиятга эга. Жумладан, муддатидан олдин овоз бериш тартиби, хориждаги фуқароларимизнинг муддатидан олдин ва турган жойида овоз бериш ҳуқуқи қонуний мустаҳкамланганлиги бунга мисол бўлади.\nСайловларни ташкил этувчи комиссиялар сайловчилар рўйхатини уйма-уй юриб аниқлаштириш вақтида ногиронлиги бўлган сайловчилар тўғрисидаги маълумотларни аниқлаштиришлари бўйича кўрсатмалар берилган.\nНогиронлиги бўлган сайловчиларнинг рўйхатини тузиш, турган жойларида овоз беришини ташкил этиш чораларини кўриши белгиланган.\nПандемия шароитида ўтказилаётган Президент сайлови бўйича Марказий сайлов комиссияси мутасадди саналадиган тиббий ташкилотлар билан ҳамкорликда янги йўриқнома ишлаб чиқди.\nУшбу 1104-сонли йўриқномага кўра, коронавирус инфекциясидан уй шароитида даволанаётган сайловчининг турган жойида яъни яшаш манзилида овоз беришини ташкил этилади. Бунда, участка сайлов комиссияси сайловчи учун алоҳидаҳимоя воситалари тўпламини тайёрлайди.\nЦеллофан пакетга тиббий ниқоб, тиббий қўлқоп, участка сайлов комиссиясининг икки аъзоси томонидан имзоланган, муҳр билан тасдиқланган сайлов бюллетени солинган тўпламда бўлиши керак.Участка сайлов комиссиясининг камида икки нафар аъзоси шахсийҳимоя воситалари билан ҳимояланган ҳолда кўчма сайлов қутисинидезинфекциялаб, сайловчининг турган жойига боради.\nСайловчи ва комиссия аъзолари ўртасида ижтимоий масофа сақланганҳолда сайловчининг шахси аниқланади, сўнг комиссия аъзоси сайловчигацеллофан пакетга солинган тўпламни ва имзо қўйиши учун сайловчиларрўйхатидан кўчирмани беради.\nСайловчи сайлов бюллетенини олганлиги ҳақида сайловчиларрўйхатидан кўчирмага имзо қўяди. Сайловчига яширин овоз бериш ҳуқуқитаъминланади. Шундан сўнг, сайловчи сайлов бюллетенини кўчма сайловқутисига ташлайди.\nОвоз бериш амалга оширилганидан сўнг комиссия аъзоси кўчма сайловқутисининг қисмлари (юза, ён ва дастак)ни дезинфекциялайди.Бу вақтда ҳозир бўлган кузатувчилар ва оммавий ахборот воситаларивакиллари шахсий ҳимоя воситалари билан ҳимояланган бўлиши шарт.\nКоронавирус инфекциясидан стационар даволаш муассасаларидадаволанаётганлар ва ушбу масканларнинг ишчи-ходими бўлгансайловчиларнинг овоз беришини ташкил этиш учун ушбу муассасалардасайлов участкалари тузилиш мумкин. Яширин овоз беришни ташкил қилиш учун ушбу тоифадаги биноларда кўчма овоз бериш кабиналаридан фойдаланилади.\nУшбу муассасаларда ташкил этилган сайлов участкаларида овоз беришмазкур муассасаларнинг ички тартиб-қоидаларига ҳамда Ўзбекистон Республикасининг Санитария қоидалари ва меъёрлари талабларига қатъий амал қилган ҳолда ўтказилади.\nДемократик давлатда фуқароларнинг сайлов ҳуқуқлари таъминланиши белгиланган. Мамлакатимизда ҳам ҳар қандай шароитда сайловчиларнинг овоз беришлари учун шарт-шароит яратилмоқда.\nФуқароларимиз олдидаги асосий масъулият эса, ўз сайлов ҳуқуқларини амалга ошириш ва фаол сайлов ҳуқуқларидан фойдаланиб, фарзандларининг фаровон келажаги учун овоз беришлари ҳисобланади.\nОзодахон Чубоева, 6-Наманган округ сайлов комиссияси раиси ўринбосари.\nДилором Сайфитдинова, 6-Наманган округ сайлов комиссияси аъзоси.


Европага етказилаётган рус гази ҳажми камайди\n11 май 2021, Тошкент вақти: 18:11\nРоссиядан Руминия, Венгрия, Польша, Словакия ва Болгарияга Украина ҳудуди орқали етказиб берилаётган газ ҳажми 3 январь куни сезиларли даражада камайди. Руминия одатдагидан 33 фоиз кам газ етиб бормоқда.\nРоссия Украинани газни ўғирлаётганликда айбламоқда. Аммо Украинанинг давлатга қарашли “Нафтогаз” ширкати бу айбловни рад қилмоқда.\nГазпром раисининг ўринбосари Александр Медведев ширкат Украинани четлаб ўтувчи қувурлардан фойдаланаётганини айтди.\nҲозирда Европа Иттифоқига раислик қилаётган Чех республикасига келган Россия президенти Дмитрий Медведев пойтахт Прагада Газпром муқобил қувурлар орқали Европага керак бўлган миқдорда газ етказиб бера олмаслигини айтди.


Таъкидланганидек, бу йил Ўзбекистон билан Хитой ўртасида дипломатик муносабатлар ўрнатилганига 25 йил тўлди. Икки мамлакат ўртасидаги ҳамкорлик барча соҳада изчил ривожланмоқда. Давлатимиз раҳбари Шавкат Мирзиёевнинг жорий йил 11 — 13 май кунлари Хитой Халқ Республикасига амалга оширган давлат ташрифи, 14-15 май кунлари Пекин шаҳрида бўлиб ўтган “Бир макон, бир йўл” форумидаги иштироки чуқур рамзий маънога эга бўлиб, бу ҳар иккала давлат муносабатларини сифат жиҳатидан янги босқичга олиб чиқиш баробарида, парламентлараро алоқаларни янада ривожлантиришга хизмат қилади.\nЮксак мартабали меҳмонни Олий Мажлис Қонунчилик палатаси Спикери Н. Исмоилов қабул қилди.\nҚайд этилганидек, ҳозирги вақтда парламентлараро алоқаларни мустаҳкамлашда икки томонлама сиёсий мулоқотни ривожлантириш муҳим омил ҳисобланади. Ўтган давр мобайнида Ўзбекистон Республикаси Олий Мажлисига Хитойдан турли даражадаги делегациялар бир неча бор ташриф буюргани, ўз навбатида, Ўзбекистон парламенти вакиллари ҳам Хитойда бўлгани мулоқот алмашувлари таъминланишида алоҳида ўрин тутмоқда. Мунтазам ўтказилаётган учрашувлар икки мамлакат олий давлат вакиллик органлари фаолияти билан танишиш, амалий алоқаларни мустаҳкамлаш имконини бераяпти.\nМулоқот чоғида меҳмонларга Ўзбекистондаги икки палатали парламент фаолияти ҳақида ахборот тақдим этилди. Замонавий талабларни ҳисобга олган ҳолда, парламентлараро ҳамкорликни янада кенгайтириш, ривожлантириш бўйича тадбирлар ташкил қилиш, қонун ижодкорлиги ва ахборот-таҳлил фаолиятида тажриба алмашиш масалалари муҳокама этилди. Бу борада Олий Мажлисда Бутунхитой халқ вакиллари кенгаши билан ҳамкорлик бўйича яқинда ташкил этилган Парламентлараро гуруҳ фаолияти катта аҳамиятга эга. Унинг самарали иш олиб бориши зарурлиги айтиб ўтилди.\nЎз навбатида, Ван Чэн самимий қабул учун миннатдорлик билдирди. Шунингдек, Ўзбекистон Республикаси Президенти Шавкат Мирзиёевнинг Хитойга амалга оширган давлат ташрифини юксак баҳолади ҳамда бу ҳамкорлик алоқаларини янада мустаҳкамлашга кенг йўл очишини таъкидлади.\n— Ўзбекистон ва Хитой ўртасида эришилган келишувларни амалга ошириш икки мамлакат ўртасида парламентлараро алоқаларни ривожлантиришда ҳам муҳим роль ўйнайди, — деди Ван Чэн. — Таъкидлаш жоизки, 25 йил мобайнида мустаҳкамланган Ўзбекистон ҳамда Хитой мулоқоти минтақавий ва стратегик аҳамиятга эга кўплаб масалалар бўйича самарали ҳамкорликка асосланган. Иккала давлатдаги ислоҳотлар стратегик дастурлар асосида олиб борилмоқда. Қонун устуворлигини таъминлаш мазкур ҳужжатларнинг асосий йўналишларидан бири ҳисобланади. Шу нуқтаи назардан, мамлакатларимиз парламентлари ўртасида тажриба алмашиш бу борада долзарб саналади.\nМазкур рукндаги бошқа мақолалар: « Профилактика самарадорлигини оширишнинг муҳим омили\tВан Чэн: Ўзбекистон билан ҳамкорликда янада улкан ютуқларга эришамиз »


Прокуратура мустақил журналистларни суҳбатга чақирди\n21 октябр 2021, Тошкент вақти: 22:51\nЎзбекистонлик бир гуруҳ мустақил журналистлар 7 январ куни Тошкент шаҳар прокуратурасига чақиртирилди.\nМаълум бўлишича, мустақил журналистлар Сид Янишев, Василий Марков ва Ҳуснидин Қутбиддинов Тошкент шаҳар прокуратурасига чақиртирилиб, улардан тушунтириш хатлари ёздириб олинган.\nЖурналист Сид Янишевнинг Озодлик радиосига айтишича, мустақил журналистларнинг прокуратурага чақиртирилишига Ўзбекистон Ташқи ишлар вазирлиги ва Миллий хавфсизлик хизматидан тушган материаллар асос бўлган.\n- Прокурор ёрдамчиси менга устимдан тўпланган ҳужжатларни кўрсатди ва журналистик фаолиятим, қаерда иш бошлаганим, кимлар билан ва нима асосда ишлаганим хусусида қизиқди. Мен унинг саволларига жавоб қайтардим. Прокурор ёрдамчиси, шунингдек, хориж ахборот воситалари тўғрисида қизиқди. Мен унга бор нарсани айтиб бердим ва у мендан жавобларимни тушунтириш хатига туширишни сўради. Хатни ёзгандан сўнг мен у билан хайрлашдим, деди Сид Янишев.


Император кўпригининг президент кўприкларидан фарқи ҳақида\n13 май 2021, Тошкент вақти: 14:06\nПрагаликлар император Карл IV кўпригининг 650 йиллигини нишонламоқда. Бундан 650 йил муқаддам қурилиши бошланган кўприкни йилига олти миллиондан ортиқ сайëҳ томоша қилади.\nКўприкка 1357 йилнинг 9 июли куни соат бешдан 31 дақиқа ўтганда биринчи тош қўйилган. Император Карл мунажжимлар тавсия қилган бу кун ва соатни узоқ кутган.\nШу кунларда Прагада Карл кўприги музейи ҳам очилди. Музейда Карл кўпригининг тарихига оид ноëб буюмларни кўриш мумкин.\nҚадимда оддий прагалик косиб ва тужжорлар шаҳар ўртасидан оқиб ўтувчи Влтава дарëсининг ўнг соҳилида истиқомат қилган. Чап соҳилда эса қирол оиласи яшаган. Шаҳарнинг бу икки қисмини бирлаштириш учун кўприк лозим эди.\n“Кўприк тарихий воқеалар гувоҳидир. Бундан ташқари, кўприк жамаот маркази ҳам бўлган. Кўприкда савдо-сотиқ қилинган. Рицарлар эса кўприк устида от чоптириш мусобақалари ўтказган. Шведлар бостириб келганида кўприк устида баррикада қурилиб, шаҳар ҳимоя қилинган”, - дейди тарихчи олим Франтишек Карлис.\nУнинг сўзларига кўра, швед қўшинлари Карл кўприги устидаги ҳайкалларни вайрон қилган. Асрлар давомида кўприк қиëфаси муттасил ўзгариб турган. Ўтган аср бошида кўприкда автомобиль қатновига рухсат ерилган. Кўприк бир неча бор номини ўзгартирган.\n“Ўтган замонда бу “Карл кўприги” эмас, “Тош кўприк” деб аталган. “Карл кўприги” номи 19-асрда пайдо бўлди. Қадимги битикларда ëзилишича, 10-асрда бу кўприк ўрнида ëғоч кўприк бўлган”, - дейди Ф.Карлис.\nТарихчилар Карл кўпригини “очиқ осмон остидаги музей”, деб айтайди. Кўприк 300 йил давомида қурилган. Уни меъмор Петр Парлежо қура бошлаган. Кўприкнинг узунлиги ярим километр, эни ўн метр.\n“Император Карл IV бу кўприкка катта эътибор берган. Кўприкни барокко ва готик услубдаги жимжимадор ҳайкаллар билан безатишга фармон берган. Кўприк устунларига фаришталар ва авлиëлар ҳайкаллари ўрнатилган. Афсуски, Карл бу ҳайкаллар битишини кўрмасдан оламдан ўтди. Ҳайкаллар Карл вафотидан кейин ўрнатилган. Кўприк Прага регистонини эски шаҳар билан боғлайди. Шу маънода кўприк бирлаштурувчи роль ўйнаган”, - дейди тарихчи олим Ф.Карлис.\nЎзбеклар ҳам кўприк қуришни хайрли-саховатли иш ҳисоблайди. Ўзбек рассоми Вячеслав Охунов бугунги режим боис, кўприклар элларни бирлаштирувчи эмас, балки бир-биридан ажратувчи воситасига айланганини айтар экан, Ўзбекистон президенти Ислом Каримовнинг: “Мен ортимдаги ҳамма кўприкларни ëқиб юборганман”, дея телевидениеда айтган сўзларини эслади.\n“Қорасувдаги Ўзбекистон билан Қирғизистонни боғлаб турган кўприк Каримов мулозимлари томонидан бузиб ташланди. Аммо ҳеч бир мустабид бизнинг фикр ва шууримиздаги мавжуд кўприкларни буза олмайди”, - деди рассом.\nВ.Охунов Ўзбекистондаги ғиштдан, тошдан, ёғоч ва темирдан қурилган ёки арқондан ясалган осма кўприкларни яхши эслайди. Рассом яратган асарларда кўприк мавзуси мажозий маъно ташийди.\n“Кўприк бу бир инсоннинг иккинчи киши билан муносабат қуриши учун воситадир”, - дейди рассом.


Озодлик радиоси, 2009 йил\nИслом ва мусулмонлар рукнида эфирга берилган қурултой эшиттиришида айни шу мавзу юзасидан суҳбат ўтказилган. Унда бир нечта сиёсий ва ижтимоий таҳлилчилар, жумладан диний уламо Обидхон қори ака иштирок этганлар. Биз бугун шу суҳбатни архивдан олиб яна қайта эшитишни ўринли деб билдик.\nОбидхон қори аканинг ушбу суҳбат асносида билдирган фикрлари қуйидагича:\nОбид қори Назаров:\nАссалому алайкум ҳурматли тингловчилар¸ ҳурматли иштирокчилар. Ассалому алайкум ва раҳматуллоҳи ва баракотуҳ.\nКелажакда қандай давлат бўлиши керак ëки қандай давлат бўлиши мумкинлигига келадиган бўлсак¸ бу борада ҳозирдан қатъий бир фикр айтиш қийин деб ўйлайман. Менимча ҳар икки томон ҳам бир бирини ўрганиши лозим.\nДунëвийликни қўлга қурол олиб ҳимоя қилишни қандай талқин қилиш мумкин? Мен иккала томонга ҳам қуролни бир чеккага қўйиб тафаккур қилиб¸ фикр билан¸ илм билан¸ ҳикмат билан¸ тажриба билан бир бирларига муносабатда бўлишлари керак деб айтган бўлардим.\nБу ўринда айтиш мумкинки¸ диний давлат тарафдорлари ëки дунëвийлик тарафдорлари ўртасидаги бир бирига бўлган ҳадиксираш¸ ëтсираш ва душманона муносабатларга эътибор бериш керак деб ўйлайман. Чунки бу икки хил сўзни айтаëтганлар¸ бундай олиб қарасангиз¸ бир мамлакатнинг фуқаролари. Бу ëтсираш¸ бегонасираш ҳеч қайси томонга фойда келтирмайди.\nБиз келажакда бизнинг юртни бошқарадиган одамлар диний бўлсин¸ имом бўлсин демаймиз. Раҳбар динни яхши биладиган¸ исломдан хабардор бўлган¸ турли хил қарашларга ва оқимларга очиқ юзлилик¸ кенг юраклилик¸ тафаккур билан¸ мулоқот услуби билан ëндаша оладиган¸ ўзининг ҳақлигини¸ йўлининг тўғрилигини сўз билан тушунтириб бера оладиган¸ сўзининг тўғри эканлигига одамларни ишонтира оладиган одам бўлиши керак. Давлат ана шундай давлат бўлиши керак.\nБир жиҳатдан қарасангиз Исломга қарши курашаëтган¸ исломий давлат деган иборани ўзининг душмани деб биладиган давлатларнинг кўпчилиги Ислом конференцияси ташкилотининг аъзоси. Ўртада мана шундай номутаносибликлар бор. Балки бу олимларнинг олдидаги вазифалардан биридир.\nЯна бир бора айтаман биз дунë ва ислом тажрибасидан ўрганишимиз даркор. Тарихда ўтган боболаримиз исломий давлат қуришган¸ ислом давлатини бошқаришган. Биз улардан воз кеча олмаймизку.\nУларнинг тажрибалари¸ улар қолдирган қанча улкан мерос бор. Бу ерда Оллоҳнинг китоби¸ Пайғамбаримиз (соллаллоҳу алайҳи ва саллам нинг ҳадислари бор. Биз бунинг бир четини ушлаб олишимиз билан мақсад ҳосил бўлмайди ва қайта-қайта муаммога дуч келаверамиз.\nМанба: Озодлик радиоси веб-саҳифаси


Financial Times Ўзбекистон ва Хитой орасидаги газ дипломатияси борасида нима дейди? - BBC O'zbek\nFinancial Times Ўзбекистон ва Хитой орасидаги газ дипломатияси борасида нима дейди?\nЎзбекистон ва Хитой орасидаги янги газ келишувлари Британияда чоп этилувчи нуфузли Financial Times газетасининг эътиборидан ҳам четда қолмаган.\n"Хитой-Ўзбекистон: Газ дипломатияси" номли мақолада ёзилишича, расмий Пекин Тошкентнинг газ таъминотини икки ҳиссага ошириш ваъдасини қўлга киритиш билан, Россиянинг Марказий Осиёдаги таъсирини сусайтириш йўлида яна бир қадам қўйган.\nГаз нархи юзасидан ҳеч келиша олишмагани боис, Россиянинг йирик газ ширкатлари эса, ҳали-ҳануз Хитой бозорини забт этишнинг уддасидан чиқа олишмаган.\n- Ўзбекистон Президенти Ислом Каримов ўтган ҳафта Пекинга сафари чоғида алал-оқибат Хитойга йилига 25 миллиард кубометр газ экспорт қилишга имкон берувчи қўшимча таъминот йўли қуришга рози бўлди, дейилади мақолада.\nЎзбекистон бундан аввал 2009 йилда ишга тушган ва Россиянинг газ экспорти юзасидан мавжуд монополиясига чек қўйган янги газ қувури орқали Хитойга йилига 10 миллиард кубометр газ сотиш масъулиятини ўз зиммасига олганди.\nХитой эса, айнан Туркманистондан бошланиб, Ўзбекистон ва Қозоғистон орқали ўтувчи қарийб 2.000 чақирим узунликдаги янги қувур ишга тушиши ортидан Марказий Осиё газ бозорларига кириб келишни бошлаган.\n- Саноат жадаллик билан ривожланиб бораётган шарқий қирғоқларида энергияга бўлган эҳтиёжни қондириш учун Хитой сўнгги йилларда четдан газ сотиб олишга зўр бермоқда. Аммо Россия ва Марказий Осиёдан катта миқдорда газ импорт қилиши учун инфратузилма ва таъминот тармоқларига улкан сармоялар киритилиши лозим бўлади," дея давом этади "Файнаншл Таймс".\nМақола, ўз ўрнида, Ўзбекистон йилига ишлаб чиқараётган 70 миллиард кубометр газининг асосий қисми ички истеъмолга кетишини назарда тутиб, унинг Россия ва Хитойга берган бу каби ваъдаларини бажаришга қанчалик қодир бўлишини ҳам савол остига олади.\nВа мақола сўнггида бу борада икки хил тахмин илгари сурилади: булардан биринчиси - Хитой Ўзбекистон иқтисодига 5 миллиард доллар сармоя киритишни таклиф этгани учун Ўзбекистон ҳам ўз томонидан газ таъминотини ошириш ваъдаси билан чиққанлиги ёки Хитой баҳона Россияга сотиши мумкин бўлган ўз газининг нархини кўтариб олиш истагида эканлигидир.\nСтратегик ва Халқаро Тадқиқотлар марказининг нуфузли тадқиқотчиси Эдвард Чоу эса, мақолада келтирилган иқтибосида, "Хитой узоқ ўйинни бошлаганини" айтади.\nХўш, Ўзбекистон томонининг Хитойга берган ваъдаси ортида аслида нималар ётади? Биз ушбу савол билан Халқаро иқтисодий алоқаларни ривожлантириш бўйича консалтинг ширкати раҳбари Анвар Ҳусаиновга мурожаат қилдик:


13 Сентябрь 19:32\nTASHKENT. Kazinform – Тошкентда «Ўзбекистон маданий мероси - Янги Ренессанс пойдевори» V Халқаро Конгресси доирасида буюк ҳукмдор ва олим Мирзо Улуғбек буюртмасига биноан қадимий қўлёзманинг факсимиле нашри тақдим этилди, деб хабар беради Kazinform мухбири.\n«Кўчмас юлдузлар китоби» астрономик асари ноёб қўлёзма бўлиб, унинг махсус математик, астроном ва ўқитувчи Мирзо Улуғбекнинг буйруғи билан ёзилгани аниқ далилларга эга. Қўлёзманинг ҳақиқийлиги ва тарихий қиймати шубҳасиздир - унда Цефей туркуми шаклидаги Мирзо Улуғбек миниатюраси, олтин сиёҳли думалоқ ёзувлар ва «Олим бортидаги олим» кутубхонасининг бошқа хусусиятлари мавжуд. Бу қадимий қўлёзманинг факсимилияси Австриянинг Mueller&Schindler нашриёти томонидан Ўзбекистон маданий меросини ўрганиш, сақлаш ва тарғиб қилиш бўйича Бутунжаҳон жамияти билан ҳамкорликда нашр этилган.\nАсар муаллифи Χ асрнинг машҳур астрономи ва мунажжими Абдурраҳмон ибн Умар ас-Суфий. Ўрта асрлар астрономиясида «Рухсат этилган юлдузлар китоби» ҳақиқатан ҳам даврий асарга айланди ва ўз астрономик жадвалларини тузиш устида ишлаган олим Улуғбекга ёрдам берди. Бу қўлёзма Мирзо Улуғбекка тегишли бўлиб, қўлда ёзилган ёзувлари бор. Қўлёзманинг асл нусхаси Франция Миллий кутубхонасида.\n«Биз Франция Миллий кутубхонаси билан бир неча йиллардан буён ҳамкорлик қилмоқдамиз. Рухсат этилган юлдузлар китоби факсимиле - бу бизнинг ҳамкорлигимизнинг иккинчи нашри. Факсимил нашрларнинг аҳамияти шундаки, улар қўлёзманинг асл нусхасини тўлиқ акс эттира олади», - дейди Бутунжаҳон Ўзбекистон маданий меросини ўрганиш, сақлаш ва тарғиб қилиш жамияти бошқаруви раиси Фирдавс Абдухолиқов.


Ботир Арифжанов: «Иқтисодиётимизни келажакдаги чақириқларга тайёрлаш учун интернет инфратузилмасини ривожлантириш керак»\n11:02 / 22.04.2020\nLeBazar компанияси асосчиси Ботир Арифжанов MFactor лойиҳаси доирасидаги чиқишида «Энди барча бизнеслар онлайн» мавзусида ўз фикрлари билан ўртоқлашди.\n— Бизнесни онлайнга ўтказишдаги муаммолар нималардан иборат?\n— Интернет ёки онлайннинг ривожланишидаги асосий кўрсаткичлардан бири - халқ орасида ёки жамиятда интернетнинг қанчалик кириб борганлигидир. Бу масалада статистикага қараганимда Ўзбекистонда бугунги кунда 33 миллион аҳолидан 22 миллиони интернет билан таъминланган. Улардан 19 миллион киши мобил интернетдан фойдаланади.\nБу статистиканинг методикаси қандай эканини билмайман. Лекин шунга қарамай, шу пайтгача кўрамизки, Тошкентдан ташқарига чиққанимизда интернетнинг сифати жуда тушиб кетади. Кўп нарсани ишлатишга қийналамиз. Баъзи жойларда мутлақо йўқ. Бу катта муаммо албатта. Бундан ташқари, интернет бўлгани билан ундан фойдаланиш савияси ҳали деярли бошқача. Биламизки, бизда интернет бир томонлама ривожланяпти. Интернет деганда кўплар телеграм орқали ҳар хил каналларга уланиб, ўша ердан маълумот олиш ва ҳоказони тушунишади.\nУ «Orient Capital Management» компанияси директори Анвар Ирчаевнинг MFactor лойиҳаси доирасида Ўзбекистонда онлайн бизнес ривожланиши учун ҳал қилиниши керак бўлган жиддий масалалар мавжуд экани, уларни 3-5 йил ичида ҳал қилиш мумкинлиги ҳақида айтган фикрига ўз муносабатини билдирди.\n— Кеча Анвар ака гапирганларида бир нарсани айтдиларки, Россияда бир неча йил олдин кўрганман. Бизда 3-4 йил кетиши мумкин деган.\nТехнологик ривожланиш жараёни шундайки, бошқа давлатларда кириб бориш босқичи кейинги босқичларга нисбатан секинроқ бўлади. Кейинги ҳар бир босқичда бу нарса билан тўқнаш келаётган давлат, жой, компанияда бу жараёнлар бир неча баравар тезлашиб кетиши мумкин. Сабаби ўтилган йўлда учраган тўғаноқлар маълум бўлади, технологиянинг таннархи тушиб бориши ҳам катта эффект. Уни қўйиш, тарқатиш, чеккаларга ҳам етказиб бориш нуқтайи назаридан арзонлашиб, осонлашиб боради. Шу сабабли менинг фикрим – бошқа давлатларда 4-5 йил кетган бўлса, буни бир неча баравар тезроқ амалга оширилиши эҳтимоли катта. Айниқса ҳозирги кунда кузатилаётган пандемия орқали онлайнда кўп нарсани ҳал қилсак бўларкан, деган нарса нафақат бизнес томонидан, балки давлат арбоблари, ҳукумат томонидан кўрилиб, фойдаланиш бошланди. Ўйлайманки, кейинги босқичда бу нарсага инвестиция кўпайиб, жараён тезлашади.\nLeBazar компанияси асосчиси Ўзбекистонда интернет ва онлайннинг кечаги куни, ҳозирги куни ва келажаги ҳақида ўз фикрларини билдирди.\n— Сўнгги икки йилда интернетга тезроқ етказиб бориш ҳақида президентимиз томонидан айтилди, ҳукумат томонидан топшириқлар берилди. Бу нарсага кўп эътибор берилди. Лекин ҳали қилинадиган иш кўп. Бугунги кунга келиб, энг арзон интернет бизда деб айта олмайман. Жуда кўп таққослама жадваллар чиқиб туради: бизнинг интернет билан қўшни Қозоғистон, Россиядаги интернетнинг нархи солиштирилганда, бизда ҳали ҳам бир неча баравар қимматлигини кўришимиз мумкин. Бу бугунги кунгача бўлган ҳолат.\nБугунги кундаги ҳолат шундан иборатки, кўп муаммоларни у орқали ечсак бўларкан, у ҳаётнинг тақозо қилиб қўйган нарсаси экан. У электр энергияси, газ каби ҳар бир хонадон, оила, инсонда бўлиши шарт бўлган нарсалардан бири бўлиб қолди. Бундан кўринишга келганидан кейин ўйлайманки, келажакда унга эътибор мутлақо бошқача бўлади. Мутлақо бошқача бўлиши шарт. Бизда «Ўзбектелеком» монополия бўлгани сабабли, у томонидан ва мутасадди ташкилотлар томонидан эътибор кескин ўзгариб, ривожлантиришга ҳаракат қилиниши керак. Агар биз келажакда бўладиган бошқа чақириқларга ўзимизни, иқтисодиётимизни олдиндан тайёрлаш ҳаракатида бўламиз десак, асосий қилинадиган нарсалардан биттаси – интернет инфратузилмасини ривожлантириш.\nБотир Арифжанов интернетнинг арзонлаштирилиши экспортни ошириш ва янги авлодни умуман бошқача тарбиялаш имконини бериши ҳақида гапириб ўтди.\n— Интернетнинг арзонлаштирилиши ривожланишга таъсир қиладими?\n— Албатта. Мисол учун қаранг: саноат инқилоби тарихига қарайдиган бўлсак, у нима сабабдан келиб чиқди? Буғ машинаси - саноат инқилобининг бошланишида самарадорликни ошириб беришдаги асосий манбалардан бири. Кейинчалик электр энергияси келиб чиқди ва ҳоказо.\nИнтернет қайсидир бир кўринишда электр энергиясига ўхшаган нарса. Агар биз унинг таннархини қанчалик арзон қилиб берадиган бўлсак, у асосида етиштириб чиқариш мумкин бўлган халққа ёки иқтисодга киритиш мумкин бўлган нарсаларнинг салмоғи бир неча баравар ошади. Бугуни кунга келиб, Ўзбекистон ЯИМнинг учдан бир қисми сервисдан ташкил топади. Тасаввур қиляпсизми, агар унга интернетдан фойдаланиш имкониятини қўшиб берадиган бўлсак, сервисни нафақат Ўзбекистон миқёсида, [балки] Ўзбекистон чегарасидан ташқарига экспорт қилиш орқали иқтисодга миллионлаб пул кириб келиш имконияти бор. Сабаби – ҳозирги кунда асосий концентрация шаҳарларда: Тошкент шаҳри, қайсидир кўринишда водийда сегмент бор, Бухоро, Самарқанд. Бошқа шаҳарларни камситиш эмас, асосий мана шу тўртта нуқта.\nИнтернет ҳар бир хонадон, қишлоққа етиб борса, биринчидан, бола у орқали таълим олади, ўз савиясини оширади. Савиясини оширганда ҳам етук таълим олиш имконияти бўлади. Ўз қишлоғи ёки шаҳарча даражасида, унга мос сифатдаги таълим эмас, дунё стандартига жавоб берадиган таълим олиш имкониятига эга бўлади. Демак, у таълим олди, керакли кўникмаларни йиғди, касбнинг эгаси бўлдими, интернет орқали у кейинчалик дунёга чиқишни бошлайди. Бу нима дегани? Бу дегани экспорт, аҳолининг савияси ошиб бориши ва биз янги авлодни умуман бошқача тарбиялаймиз дегани.\nТўлиқ суҳбатни MFactor’нинг You Tube’даги каналида томоша қилиш мумкин.\nЎзбекистонда пандемия вақтида интернет тезлиги кўтарилди - АКТ вазирлиги\n21:58 / 02.06.2020\nИнтернет тезлиги, 3G ва 4G, Uz-IX ва GPON — «Ўзбектелеком» вакиллари билан суҳбат\n14:48 / 29.05.2020\nИталияда бир миллионга яқин иш ўрни йўқолиб кетиш хавфи остида турибди


Samsung Galaxy Tab S4’нинг техник хусусиятлари фош бўлди - Terabayt.Uz\nSamsung Galaxy Tab S4’нинг техник хусусиятлари фош бўлди\nWi-Fi Alliance ҳужжатлари орасида Samsung компаниясининг янги планшети ҳақида маълумотлар пайдо бўлди. Galaxy Tab S4 русумли ушбу қурилма яқин ойларда тақдим этилиши кутилмоқда.\nМазкур девайс Wi-Fi Alliance рўйхатида SM-T835 кодли рақами билан қайд этилган. Унинг икки хил модификацияда тақдим этилиши маълум: биттаси фақат Wi-Fi тармоғини, иккинчиси эса Wi-Fi ҳамда LTE тармоқларини қўллаб-қувватлайди.\nGalaxy Tab S4 планшетининг «электрон юраги» Qualcomm Snapdragon 835 процессори бўлади. Мазкур чип 2,45 ГГц.гача такт частотасига эга бўлган саккизта Kryo 280 ядросини ўзида жамлаган. Графиканинг қайта ишланиши учун эса юксак самарадорликка эга Adreno 540 тезлатгичи танланган. Уяли алоқа тармоғида 1 Гбит/сониягача тезликда маълумот алмаша олувчи X16 LTE уяли модеми кўзда тутилган.\nПланшет дисплейи диагоналига 10,5 дюйм, унинг тасвир сифати эса 2560х1600 пикселли бўлиши айтилмоқда. Корпуснинг орқа панелида 12 мегапикселлик асосий камера жойлашади. Селфилар олиш учун эса олд юзада 8 мегапикселли камера жойланган.\nSamsung Galaxy Tab S4 камида 4/64 гигабайт ҳажмли тезкор ва доимий хотирага эга бўлади. Унинг дастурий платформаси тарзида Android 8.х Oreo операцион тизим талқини танланган.\nУшбу гаджетнинг тақдимот санаси, бозорга чиқарилиш вақти ва нархи ҳозирча аниқ эмас. Лекин Samsung компаниясининг бундан олдинги авлод планшетлари ва кўплаб моделлардаги смартфонлари Ўзбекистонда ҳам сотувга қўйилган.\nЎҚИНГ: Тошкент шаҳрида ҳақини бўлиб-бўлиб тўлаш йўли билан олинадиган смартфонлар ва бошқа гаджетлар нархлари (2018 йил 28 апрель)\n#Планшетлар #хабарлар #Samsung Galaxy Tab S4


Президент Шавкат Мирзиёевнинг Ўзбекистон Соғлиқни сақлаш соҳаси ходимларига табриги — Фарғона шифокори\nПрезидент Шавкат Мирзиёевнинг Ўзбекистон Соғлиқни сақлаш соҳаси ходимларига табриги\nХалқимиз сизларни дунёдаги энг улуғ касб эгалари, муқаддас қасамёдига содиқ, ўз ишига фидойи инсонлар деб билади ва машаққатли меҳнатингизни юксак қадрлайди.\nАйниқса, ҳозирги мураккаб пандемия шароитида чинакам саломатлик посбонлари бўлиб майдонга чиқаётганингиз ҳар қандай таҳсин ва тасанноларга муносибдир.\nУшбу хавфли касалликка чалинган минг-минглаб юртдошларимизнинг шифо топиб, оиласи бағрига қайтаётганида, ҳеч шубҳасиз, сизларнинг беқиёс хизматларингиз бор.\nФурсатдан фойдаланиб, бу машаққатли курашнинг олдинги сафларида туриб, ўз ҳаётини хавф-хатарга қўйиб, жасорат ва матонат намунасини кўрсатиб келаётган барча тиббиёт ходимларига ўз номимдан, бутун халқимиз номидан яна бир бор чуқур миннатдорлик билдираман.\nБиз ўз олдимизга халқимизни ҳар томонлама рози қилишдек улуғ вазифани қўйган эканмиз, бу мақсадга эришиш йўлида соғлиқни сақлаш тизимини жадал ривожлантиришга биринчи даражали аҳамият қаратмоқдамиз.\nКейинги тўрт йилда бу борада сизлар билан бирга улкан ишларни амалга оширдик. Бу даврда соҳага доир 200 га яқин меъёрий-ҳуқуқий ҳужжат, жумладан, Ўзбекистон Республикаси соғлиқни сақлаш тизимини ривожлантириш концепцияси қабул қилинганини қайд этиш лозим.\nЮртимизда бирламчи тиббий-санитария, шошилинч ва тез тиббий ёрдам, ихтисослаштирилган хизматлар такомиллашиб бормоқда. Оналар ва болалар ўлимининг олдини олиш, касалликларни барвақт аниқлаш, оилаларда соғлом турмуш тарзини шакллантириш, тиббий маданиятни ошириш, аҳолининг ўртача умр кўриш даражасини узайтириш бўйича сезиларли натижалар қўлга киритилмоқда.\nМаълумки, 2020 йил Ўзбекистон соғлиқни сақлаш тизими учун мислсиз синов, айни вақтда изчил ривожланиш, янги тажриба орттириш йили бўлди.\nСоҳа ривожи учун давлат бюджетидан 14,8 триллион сўм ёки 2019 йилга нисбатан 1,2 баробар кўп маблағ ажратилгани, шунингдек, Инвестиция дастурига мувофиқ ушбу тизимга 1,15 триллион сўм маблағ йўналтирилгани мавжуд қийинчиликларга қарамасдан, катта ишларни амалга ошириш имконини берди. Жумладан, марказда ва жойларда қисқа муддатда даволаш-профилактика муассасалари, карантин зоналари ҳамда саралаш-тақсимлаш марказлари барпо этилди, Тошкент вилоятининг Зангиота туманида 4 минг ўринли кўп тармоқли махсус шифохона ишга туширилди.\nЎз вақтида кўрилган бундай чора-тадбирларимиз бугун ижобий натижа бераётганини алоҳида таъкидлаш лозим.\nАйни вақтда репродуктив ёшдаги ва ҳомиладор аёллар ҳамда болаларга тиббий ёрдам кўрсатиш сифатини ошириш ва кўламини кенгайтириш мақсадида замонавий тиббиёт марказлари, хусусан, Тошкент шаҳрида Иккинчи перинатал марказ, илғор тиббий технологиялар билан жиҳозланган, йилига 1500 дан зиёд мураккаб тиббий амалиётни бажариш имконини берадиган Болалар миллий тиббиёт маркази фойдаланишга топширилди.\nСоҳа ходимларининг меҳнатини муносиб рағбатлантириш, ойлик маошларини кўпайтириш, пандемия шароитида ишлаётган шифокорларга қўшимча ҳақ тўлаш бўйича янги тизим жорий этилди.\nБу йил олис қишлоқ ва овулларда 798 та оилавий поликлиника ташкил этилиб, уларда ижтимоий дорихона, кечаю кундуз ишлайдиган тез тиббий ёрдам шохобчаси, аёллар маслаҳатхоналари, қизлар саломатлиги хоналари фаолияти йўлга қўйилгани ҳам муҳим ишларимиз қаторига киради. Шунингдек, акушер-гинеколог, хирург, стоматолог, терапевт, педиатр каби 5 та йўналишдаги тор соҳа мутахассислари фаолиятини йўлга қўйиш ҳисобидан қишлоқ аҳлига малакали амбулатория ёрдами кўрсатадиган тизим иш бошлади.\nКейинги йилларда республикамизда ихтисослашган илмий-амалий тиббиёт марказларининг умумий сони 18 тага етказилди, ҳудудларимизда уларнинг 18 та филиали ташкил этилди. Ушбу марказларда буйрак ва жигар трансплантацияси билан боғлиқ мураккаб операциялар ўтказилмоқда. Ҳатто вилоятларимиз марказларида ҳам очиқ юракда кардиожарроҳлик операциялари амалга оширилмоқда.\nҲозирги вақтда юртимизда 5805 та хусусий тиббиёт муассасаси фаолият кўрсатмоқда. Улар тиббий хизмат сифатини ошириш ва рақобат муҳитини кучайтиришга хизмат қилмоқда. Айни пайтда 70 дан ортиқ хусусий тиббиёт муассасаси коронавирус инфекцияси бўйича лаборатория хизматларини кўрсатиш, 25 та шундай клиника эса диагностика ва даволаш билан шуғулланмоқда. Айтиш керакки, хусусий секторни кучайтириш борасидаги ишларимиз бугунги мураккаб вазиятда ўзини тўла оқламоқда.\nДавлат-хусусий шериклик тизими асосидаги тиббий объектлар сони ҳам кўпайиб бормоқда. Жорий йилда умумий қиймати 51,4 миллиард сўмни ташкил этадиган 9 та давлат-хусусий шериклик ҳамда 187 та аутсорсинг шаклидаги лойиҳалар амалга оширилгани ҳам шундан далолат беради.\nРеспубликамизда Тез тиббий ёрдамни ривожлантириш жамғармасини ташкил этганимиздан хабарингиз бор. Жамғарма маблағлари ҳисобидан Тошкент шаҳар тез тиббий ёрдам станцияси 150 та замонавий “Форд” тиббий ёрдам автомашинаси билан таъминланди. Натижада юртимиз бўйича тез тиббий ёрдам автомашиналари сони 2514 тага етди. Энг муҳими, мазкур тизимда хизмат сифати яхшиланиб бормоқда.\nМамлакатимизда биринчи марта Гемодиализ хизматлари бўйича концепция ишлаб чиқилиб, ҳозирги кунда уни амалга оширишга киришилди.\nЯна бир муҳим масала – соҳа учун юксак малакали кадрлар тайёрлаш бўйича ҳам муҳим лойиҳалар амалга оширилмоқда. Бу борада 2020 йилда тиббиёт йўналишидаги олий ўқув юртларига қабул квоталари бакалавриат босқичи учун 27 фоиз, магистратура йўналишида 28 фоиз ва клиник ординатура тизимида 22 фоизга оширилгани ва янги мутахассисликлар бўйича кадрлар тайёрлаш йўлга қўйилгани ғоят муҳим аҳамиятга эгадир.\nҲозирги вақтда Германия, Италия, Россия, Корея Республикаси, Туркия, Беларусь, Украина каби давлатларнинг олий таълим муассасалари билан ҳамкорликда талабалар зарур мутахассисликлар бўйича қўшма таълим дастурлари асосида ўқитилмоқда.\nМуҳтарам соҳа ходимлари!\nАлбатта, соғлиқни сақлаш тизимидаги барча ислоҳотларимиз натижаси аввало ҳурматли шифокор ва ҳамширалар, ёшларга тиббиёт сирларини ўргатаётган профессор-ўқитувчилар, илмий ходимларнинг фидокорона меҳнати, маҳорат ва тажрибасига боғлиқ эканини ҳаммамиз яхши тушунамиз.\nТиббиёт ходимлари куни арафасида ўтказилган катта анжуманда сизлар билан бирга мамлакатимиз соғлиқни сақлаш тизимини бугунги кун талаблари асосида ривожлантириш, соҳанинг моддий-техник базасини мустаҳкамлаш, касалликларнинг олдини олиш, профилактика ишларини кучайтириш, айниқса, соғлом турмуш тарзи тамойилларини кенг жорий этиш, диагностика ва даволаш жараёнларига рақамли технологиялар, инновацион ёндашувларни татбиқ қилиш билан боғлиқ энг муҳим ва долзарб вазифаларни белгилаб олдик.\nБутун халқимиз қатори бугунги оғир синовлардан мардона ўтаётган, замонамизнинг чинакам қаҳрамонлари бўлган сиз, тиббиёт ходимлари ана шундай масъулиятли вазифаларни адо этишда фаол иштирок этиб, барчага ўрнак ва намуна бўласизлар, деб ишонаман.\nСизларнинг машаққатли ва олижаноб меҳнатингизни муносиб қадрлаш, тизим учун малакали кадрлар тайёрлаш, мамлакатимиз соғлиқни сақлаш соҳасининг рақобатбардошлигини ошириш, Жаҳон соғлиқни сақлаш ташкилоти ва хорижий тиббиёт марказлари билан амалий ҳамкорликни кучайтириш, телемедицинани ривожлантириш масалалари бундан буён ҳам доимий эътиборимиз марказида бўлади.\nСизларни қутлуғ касб байрамингиз билан яна бир бор самимий муборакбод этиб, барчангизга бахт-саодат, хонадонларингизга файзу барака тилайман.\nҚўлингиз дард кўрмасин, ҳамиша соғ-омон бўлинг, азиз шифокорлар!\n← Бешариқда янги қишлоқ оилавий поликлиникаси иш бошлади (фото)\nФарғоналик шифокорларга байрам табриги →\nТиббиёт ҳодимларига имтиёзлар бериш вақти келмади(ми)?\n10.05.2020 fsh.uz 249\n09.12.2019 fsh.uz 418\n07.06.2018 fsh.uz 759


Сардобада рўй берган фожиали воқеалар ҳеч бир ўзбекистонликни бефарқ қолдирмади, қалблар ларзага келди.\nЭлимиз тезлик билан сардобаликларга ёрдам қўлини чўза бошлади. Бу офат фақат сардобаликларнинг эмас, ҳаммамизнинг бошимизга келган офат. Бугун буни ҳис қилган ҳар бир ҳамюртимиз ёрдамга шошилмоқда. Катта-катта юк машиналарида юртимизнинг турли чеккаларидан саховатпеша инсонларимиз ўз хайрияларини жўната бошлади.\nБу офатни албатта ҳамжиҳатлик, матонат, бирлик билан енгиб ўтамиз. Сардобаликларнинг давлатимиз ва олижаноб халқимиз кўмагида тез орада яна ҳаётларини ўз изига тушириб олишларига ишонамиз. Бунинг учун эса Президент Халқ қабулхоналари бир зумга бўлса ҳам ўз шижоатларини, меҳнатларини сусайтирмайди.


ЎзА - Иш, иш ҳақи, ишсизлик...\n08.08.2018 16:30 Чоп этиш версияси\nИш, иш ҳақи, ишсизлик...\nКўпчиликни ўйлантираётган ушбу масалалар ечими борми?\nИнсон оддий ҳаёт кечириши учун у аввало, моддий жиҳатдан таъминланган бўлиши керак. Бунинг акси бўлса-чи? Шундай бўлса, бундан ёмони йўқ. Бир бурда нонга зор бўлиб қолган одам чорасизликдан ҳар нарсага тайёр бўлиши мумкин. Жиноятларнинг ҳар тўртинчиси ишсизлар томонидан содир бўлаётгани ҳам бу фикрни тасдиқлайди.\nПрезидентимиз Шавкат Мирзиёев жиноятчиликнинг барвақт олдини олишга бағишланган видеоселектор йиғилишида бандликни таъминлашда кўплаб тизимли муаммолар ҳал этилмаётганига эътибор қаратди.\nХўш, мамлакатимизда иш билан таъминланганлик ёки ишсизлик даражаси қандай?\nБу масалаларда, аввало, аҳолининг фикрини ўрганиш мақсадида интернетдаги ижтимоий тармоқларда махсус сўровнома ташкил этдик.\nFасebookдаги “Халқ билан мулоқот” гуруҳида ўтказилган сўровномага юздан зиёд киши ўз муносабатини билдирди, икки юзга яқин киши ўз изоҳларини ёзиб қолдирди. “Иш қидириб топа олмаётган ёки ишга кира олмаётган фуқаролар борми? Ишга киришда қандай тўсиқларга учрагансиз?” каби саволларга жуда кўпчилик “қийин савол”, “юракни тирнайдиган муаммо”, “кўпчиликнинг дарди”, деб фикр билдирган бўлса, айримлар ишга киришда ҳамон таниш-билишчилик ва пора бериш каби иллатлар роль ўйнаётгани, коррупция барҳам топмаётганини қайд этган.\nТошкент шаҳрига пропискага қўйишдаги муаммо иш кўп бўлган пойтахтда ишлашга ҳамон йўл бермаётгани кўпчиликнинг дарди бўлиб қолаётир.\nФикр қолдирганларнинг деярли ярми эса иш борлиги, лекин маош камлигидан норозилик билдирган. Ноҳақ ишдан бўшатилган ёки умуман иш топа олмаётганлар ўз дардини бўлишган бўлса, ишга қабул қилишдаги айрим тенгсизликлар бўйича ҳам мулоҳазалар қолдирилди.\nМасалан, ёшлар корхона ва ташкилотларга иш сўраб борса, улардан иш тажрибаси сўралмоқда. Тажрибали, ёши 45-50 ёшлилар иш қидирса, ёшингиз ўтган, дейилади. Қизлар иш қидирганда эса бизга кўпроқ йигитлар керак, деган жавобни олишади.\nАҳоли буларни катта ноҳақлик, деб ҳисоблайди. Зеро, қонунларимизда иш берувчи бундай чекловлар қўйишга ҳақли эмаслиги кўрсатилган.\nАлбатта, фойдаланувчилар орасида иш кўплиги, уни қидириб топиш кераклиги ҳақида мулоҳаза қолдирганлар ҳам бор. Улар иш топа олмаётганларга ишга таклиф этувчи сайтларга киришни маслаҳат берган бўлса, айримлар бир-бирига иш таклиф этгани қувонарли ҳол бўлди.\nЯнги иш ўринлари ташкил этиш, корхона ва ташкилотлар, тадбиркорлик субъектларида мавжуд бўлган бўш иш ўринлари билан аҳолини хабардор қилиш, иш қидираётган фуқароларга ёрдам беришга масъул бўлган Ўзбекистон Республикаси Бандлик ва меҳнат муносабатлари вазирлиги томонидан қандай ишлар амалга оширилмоқда?\nМазкур вазирликдан маълум қилишларича, жорий йилнинг биринчи ярмида туман (шаҳар) Аҳоли бандлигига кўмаклашиш марказлари томонидан иш қидириб мурожаат қилган фуқароларнинг 333,4 мингтаси доимий ва вақтинчалик ишларга (хақ тўланадиган жамоат ишлари)га жойлаштирилган.\nУлар орасида коллеж битирувчилари, жазо муассасаларидан озод этилганлар, муддатли ҳарбий хизматдан бўшатилганлар ва хорижда ишлаб қайтган меҳнат муҳожирлари салмоқли ўрин эгаллаган.\nИш қидираётган фуқароларга қулайлик яратиш мақсадида 770 бўш (вакант) иш ўринлари ярмаркалари ташкил этилган. Уларда 36,1 мингта иш берувчи ва 128,8 минг нафар иш қидираётган фуқаролар иштирок этди. Натижада 45,8 минг нафар шахс ишга йўлланма олди.\nИшсиз фуқароларни касбга тайёрлаш ва қайта тайёрлаш ҳам алоҳида эътиборда. Уларни меҳнат бозорида талаб юқори бўлган мутахассисликлар, жумладан, тикувчилик ва енгил саноат, қурилиш ва коммунал хизмат кўрсатиш, бухгалтерлик, ахборот-алоқа соҳаларининг асосий мутахассисликлари бўйича касбга тайёрлаш, қайта тайёрлаш ва малакасини ошириш ишлари ташкил этилмоқда. Аҳоли бандлигига кўмаклашиш марказларида ташкил этилган “Бўш иш ўринлари банки”да мавжуд вакант жойлар талаби асосида касбга тайёрлаш мақсадли амалга ошириляпти. Жорий йилнинг биринчи ярим йиллигида 8,7 минг нафар ишсиз фуқаро иқтисодиётда талаб қилинаётган мутахассисликлар бўйича касбга тайёрланди ва қайта тайёрланди.\nАҳоли бандлигини таъминлаш соҳасида қонунийликни таъминлаш, меҳнат ярмаркалари ташкил этиш орқали ишсизликни камайтиришда прокуратура органларига ҳам масъулият юкланган. Хўш, улар томонидан қандай ишлар амалга оширилмоқда.\nЎзбекистон Республикаси Бош прокуратурасидан маълум қилишларича, аҳоли бандлигини таъминлашдек долзарб масала прокуратура органларининг доимий эътиборида.\nБу борада бандликка кўмаклашиш марказларидан бўш иш ўринлари рўйхатини олиб таҳлил қилиш, уларни аҳоли эътиборига етказиш, бўш иш ўринларига фуқароларни ишга жойлаштиришда амалий ёрдам кўрсатиш каби ташкилий ишлар тизим томонидан доимий ташкил этилаётир.\nАҳоли бандлигини таъминлаш борасида ўтказилган ўрганишлар бўш лавозимлар ҳақидаги маълумотлар фуқаролар эътиборига тўлиқ етказилмаётганлигини кўрсатган. Ишга қабул қилишда адолат мезонларини бузиш, турли тўсиқ ва асоссиз рад этиш ҳолатларига йўл қўйилган.\nРеспублика бўйича (хусусий сектордан ташқари) жами 82 минг 975 бўш иш ўрни бўлса-да, ушбу иш ўринларини ўз вақтида тўлдириш чоралари кўрилмаган.\nЖорий йилнинг ўтган даврида бандликка кўмаклашиш марказлари йўлланмаси билан бўш иш ўринларига юборилган фуқаролардан 16 нафарини ишга қабул қилиш асоссиз рад этилган. 3 минг 680 нафар фуқаронинг ишга жойлаштирилганлиги тўғрисида ҳисоботларга қўшиб ёзилган. Аниқланган ҳолатлар бўйича бунга йўл қўйган мансабдор шахсларга нисбатан қонуний чоралар кўрилди.\nХусусан, Олтинкўл тумани аҳоли бандлигига кўмаклашиш маркази мансабдор шахслари аслида иш билан таъминлашни сўраб марказга мурожат қилмаган жами 32 нафар фуқарога 14 миллион 490 минг 800 сўм стипендия ва иш ҳақи тўлаб бериб, давлатнинг мақсадли жамғармасидан ажратилган пул маблағларини растрата йўли билан талон-торож қилгани аниқланган.\nБўш иш ўринлари тўғрисидаги маълумотларни бандликка кўмаклашиш марказларига тўлиқ тақдим этмасдан яшириш, бўш лавозимларни тўлдиришда тамагирлик ва қонунбузиш ҳолатларига йўл қўйилган.\nМасалан, Косонсой тумани бандликка кўмаклашиш маркази юрисконсульти Т.Ражапов марказнинг собиқ ходими С.Т.ни қайта ишга жойлаштириб қўйиш учун ундан 100 АҚШ доллари олган вақтда жиноят устида ушланган.\nБундан аёнки, иш топиш, ишга жойлашиш бўйича аҳоли томонидан билдирилаётган фикрларда жон бор. Сунъий тўсиқ, бюрократик ғовлар ҳамон учрамоқда.\nБуларга барҳам бериш учун нима қилиш керак?\nТизимдаги муаммолар нималардан иборатлигига мана яна бир бор гувоҳ бўлдик. Шундай экан, деб бунга ҳамма томошабин бўлиб турса, ҳеч нарса ўзгармаслиги аниқ. Ҳар бир киши бу муаммоларга қарши қўлидан келганча курашса, айниқса, порахўрлик, тамагирликка дуч келганда, буни ҳуқуқни муҳофаза қилувчи органларга маълум қилса, бу ҳақда бонг урса, битта бўлса ҳам коррупцияга нуқта қўйган бўларди.\nАйрим юртдошларимиз умуман иш йўқлиги, йиллаб иш топа олмаётганини билдирган. Албатта, интилмаган, қидирмаган одам ҳеч қачон иш топа олмайди. Аслида ҳозирги кунда иш топишдан осони йўқ. Интернетга иш керак, деб сўров киритсангиз, бир лаҳзада минглаб ваканциялар ҳақида билиб олишингиз мумкин. Шу мақсаддаги сўровимизга ish.mehnat.uz; ishkor.uz; xabardor.uz; rabota.uz; oxl.uz; uzjobs.uz каби иш таклиф қилаётган ўнлаб сайтлар чиқди. Бундан ташқари, ҳар бир идора ва ташкилот ўзида мавжуд бўш иш ўринлари ҳақида расмий сайтида маълум қилиб боряпти.\nТўғри, таклиф этилаётган юқори маошли ишларга қўйилаётган талаблар ҳам юқори. Инсон ўз устида ишласа, малакасини ошириб борса, доим ҳар ерда керакли бўлиши шубҳасиз. Маоши пастроқ бўлган оддий ишларда эса ҳар қандай киши ишлаши мумкин. Бу ҳам пули кам, деб ишламай ўтиргандан яхшироқ аслида. Ҳалол ва сидқидилдан меҳнат қилган ходимнинг иш ҳақи ошиб боради, унга барака ҳам ато этилади.\nШу ўринда бир мулоҳаза: иш қидираётганлар кўп, иш таклиф этаётганлар бисёр экан, уларни бирлаштириш тизимини яратиш керак. Меҳнат ярмаркалари, меҳнат биржалари ўз ишини етарли даражада ташкил этмаётгани учун ҳам орамизда иш топа олмаётганлар бор.\nБир сўз билан айтганда, меҳнат бозорини замон талабига мувофиқ такомиллаштиришга зарурият бор.


ШҲТ Котибияти сайти уч тилда ишлай бошлади\n19:11 / 23.01.2017\nШанхай ҳамкорлик ташкилоти (ШҲТ) Котибияти расмий сайти sectsco.org эндиликда уч – хитой, рус ва инглиз тилларида ишламоқда.\nБу ҳақда ШҲТ Котибияти матбуот релизисида айтилган.\nАйни дамда Котибиятда асосан рус ва хитой тилларидан фойдаланилади. Релизда таъкидланишича, эндиликда сайтга ташриф буюрганлар уч тилда ташкилот, унинг Пекиндаги қароргоҳида ўтказиладиган асосий тадбирлар ҳақида маълумот олишлари мумкин.\n"Веб-сайтимиз аудиторияси учун қулайлик яратиш мақсадида, шунингдек, эксперт, илмий ва бошқа ҳамжамиятлар ШҲТ ҳақида ишончли маълумотни олишлари учун, Котибият матбуот хизмати барча ҳужжатлар пакетини уч тилда жойлаштирди. Улар ШҲТ доирасида унинг 15 йиллик фаолияти давомида қабул қилинган", - дейилади хабарда.\nМаълумот учун, ШҲТга Қозоғистон, Қирғизистон, Хитой, Россия, Тожикистон ва Ўзбекистон аъзо саналади. 2015 йилнинг июлидаги Уфа саммитида ташкилотга Ҳиндистон ва Покистоннинг киритилиш жараёни бошлангани ҳақида хабар қилинди. Ҳаммаси бўлиб “ШҲТ оиласига” кузатувчи давлатлар ва шериклар билан қўшиб ҳисоблаганда 18 та мамлакат киради.\nШҲТ Котибияти ташкилотнинг ижро этиш органи ҳисобланиб, Пекинда жойлашган. Котибият ШҲТ ишини мувофиқлаштириш, ахборот-таҳлил, юридик ва техник таъминлаш билан шуғулланади.


by · Published 05.11.2018 · Updated 01.04.2020\n“Сирдарё ҳақиқати” газетасининг 15 сентябрь (№72) ҳамда 3 октябрь (№78) сонларида эълон қилинган “Гўнгқўнғиз” фельетони ва “Муаллифи” аниқ аноним хат” танқидий мақоласи юзасидан вилоят Халқ таълими бошқармаси бошлиғи Абдушокир АБДУРАҲМОНОВ имзоси билан расмий жавоб хати олинди. Унда хусусан шундай дейилади:\n“2018 йил 11 октябрь куни “Гўнгқўнғиз” фельетони ҳамда “Муаллифи” аниқ аноним хат” танқидий мақоласи Ховос туманидаги 7-умумий ўрта таълим мактаби жамоасининг навбатдан ташқари йиғилишида атрофлича муҳокама қилинди.\nШикоят хати қораламасини мактаб директорининг ўқув-тарбиявий ишлар бўйича ўринбосари топшириғига асосан кўчириб берган Алишер Жўрамуродов қилган ишидан пушаймонлигини тан олиб, бутун жамоадан кечирим сўради. Ўқитувчи Алишер Жўрамуродов қилган ножўя ҳаракати учун Ўзбекистон Республикаси МКнинг 181-моддасига асосан интизомий жазога тортилди.\nЮқорида номи зикр этилган мақолалардан тегишли хулосалар чиқарилиб, чора-тадбирлар белгиланди”.\nНОҚОНУНИЙ РАВИШДА 4500 АҚШ ДОЛЛАРИНИ СЎМГА ПУЛЛАЁТГАН 2 НАФАР “ДОЛЛАРЧИ”НИНГ БОЗОРИ КАСОДГА УЧРАДИ\nby · Published 03.11.2018\nЭЛЕКТР ЭНЕРГИЯСИ ВА ГАЗДАН ТЎҒРИ ФОЙДАЛАНАЙЛИК


5 метрли Kia седани: тафсилотлар ошкор қилинди » Скачать музыку бесплатно новинки музыки 2016-2017\n5 метрли Kia седани: тафсилотлар ошкор қилинди\nКомментариев: 0 Просмотров: 415 Дата: 15-01-2016, 20:50 Жанубий Кореянинг KIA компанияси Cadenza моделининг янги авлодига оид маълумотларни ошкор қилди. Улкан Cadenza седанининг ташқи кўриниши 2015 йилнинг кузида ошкор қилинган бўлса ҳам, Kia унинг техник хусусиятларини эндигина – буюртмалар қабул қилиниши бошланганидан сўнг маълум қилди. Қайд этиш жоизки, беш метрли “Каденза” ўз ватанида 30 млн 800 минг вон (тахминан 25,5 минг доллар)га баҳоланмоқда. Янги автомобилнинг узунлиги — 4970 мм, кенглиги — 1870 мм, баландлиги — 1470 мм. Ғилдираклар базаси ҳам ошган (2855 мм). Моторлар сафига 2,2 литр ҳажмга эга дизелли ҳамда 2,4 ва 3,3 литрли бензинли двигателлар киритилган. Бироқ айрим ахборот манбаларининг тасдиқлашича, автомобиль гибридли намуна ва 370 от кучига 3,3 литр ҳажмга эга бензинли V6 турбомоторига эга бўлади. Cadenza седани Kia моделлари қаторида ўрта ҳажмли “Оптима” ва Quoris ўртасидан жой олади. Ёруғлик диодли янги авлод олд ва орқа ёриткичлари эса унинг кўркига алоҳида кўрк бағишлайди. Хабарларни э-майл орқали олинг: Teglar: Kia Категория: Авто Нашли ошибку?